Βρυξέλλες, 4.4.2005

COM(2005) 110 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού αντισταθμιστικού δασμού στις εισαγωγές ορισμένων αντιβιοτικών ευρέος φάσματος καταγωγής Ινδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 8 Οκτωβρίου 2003, η Επιτροπή άρχισε μετά από τεκμηριωμένη αίτηση δύο κοινοτικών παραγωγών επανεξέταση ενόψει της λήξεως ισχύος συνδυασμένη με ενδιάμεση επανεξέταση του αντισταθμιστικού δασμού που ισχύει για τις εισαγωγές ορισμένων αντιβιοτικών ευρέος φάσματος καταγωγής Ινδίας.

Η έρευνα επανεξέτασης επιβεβαίωσε α) τη συνεχιζόμενη επιδότηση του υπό εξέταση προϊόντος σε υψηλότερο επίπεδο από αυτό που είχε διαπιστωθεί κατά την αρχική έρευνα, πράγμα που β) εξακολουθεί να προκαλεί ζημία στον κοινοτικό κλάδο παραγωγής. Η λήξη ισχύος των μέτρων δεν θα ήταν προς το συμφέρον της Κοινότητας.

Ως εκ τούτου, συνιστάται να υιοθετήσει το Συμβούλιο την συνημμένη πρόταση κανονισμού για την αύξηση και την παράταση των ισχυόντων μέτρων.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού αντισταθμιστικού δασμού στις εισαγωγές ορισμένων αντιβιοτικών ευρέος φάσματος καταγωγής Ινδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας[1] (εφεξής «ο βασικός κανονισμός») και ιδίως τα άρθρα 18 και 19,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

Ι. Προηγούμενη έρευνα και ισχύοντα μέτρα

(1) Tο Συμβούλιο, με τον κανονισμό (EΚ) αριθ. 2164/98[2], επέβαλε οριστικό αντισταθμιστικό δασμό στις εισαγωγές ορισμένων αντιβιοτικών ευρέος φάσματος, δηλαδή τριυδρική αμοξικιλλίνη, τριυδρική αμπικιλλίνη και κεφαλεξίνη που δεν παρέχονται σε μετρημένες δόσεις ή σε μορφές ή συσκευασίες για τη λιανική πώληση, («το υπό εξέταση προϊόν»), τα οποία υπάγονται στους κωδικούς ΣΟ ex 2941 10 10, ex 2941 10 20 και ex 2941 90 00, καταγωγής Ινδίας. Τα μέτρα αυτά έλαβαν τη μορφή ενός κατ' αξίαν δασμού που κυμαινόταν μεταξύ 0% και 12% για μεμονωμένους εξαγωγείς, με υπόλοιπο δασμό 14,6% επί των εισαγωγών άλλων εξαγωγέων.

II. Αίτηση επανεξέτασης ενόψει της λήξεως ισχύος των μέτρων συνδυασμένη με ενδιάμεση επανεξέταση

(2) Μετά τη δημοσίευση ανακοίνωσης για την επικείμενη λήξη[3] των ισχυόντων οριστικών μέτρων, η Επιτροπή έλαβε αίτηση για έναρξη επανεξέτασης ενόψει της λήξεως των μέτρων συνδυασμένης με ενδιάμεση επανεξέταση του κανονισμού (EΚ) αριθ. 2164/98 του Συμβουλίου, σύμφωνα με τα άρθρα 18 παράγραφος 2 και 19 παράγραφος 2 του βασικού κανονισμού, από συνδεόμενους κοινοτικούς παραγωγούς του ομοειδούς προϊόντος, τη Sandoz GmbH της Αυστρίας, και τη Sandoz Industrial Products S.A της Ισπανίας, (‘οι αιτούντες’). Οι αιτούντες αντιπροσωπεύουν σημαντικό ποσοστό, στην προκειμένη περίπτωση άνω των 40%, της συνολικής κοινοτικής παραγωγής ορισμένων αντιβιοτικών ευρέος φάσματος.

(3) Η αίτηση βασίστηκε στο επιχείρημα ότι η λήξη των μέτρων πιθανόν να έχει ως αποτέλεσμα τη συνέχιση ή την επανάληψη της επιδότησης και της ζημίας του κοινοτικού κλάδου παραγωγής και ότι το επίπεδο των ισχυόντων μέτρων είναι, κατά τους ισχυρισμούς, ακατάλληλο για την εξουδετέρωση της επιδότησης που προκαλεί ζημία.

(4) Πριν την έναρξη της επανεξέτασης ενόψει της λήξεως ισχύος των μέτρων συνδυασμένης με ενδιάμεση επανεξέταση, και σύμφωνα με τα άρθρα 22 παράγραφος 1 και 10 παράγραφος 9 του βασικού κανονισμού, η Επιτροπή ανακοίνωσε στις δημόσιες αρχές της Ινδίας («ΔΑΙ») ότι είχε λάβει δεόντως τεκμηριωμένη αίτηση επανεξέτασης. Οι ΔΑΙ κλήθηκαν σε διαβουλεύσεις με σκοπό να διευκρινιστεί η κατάσταση όσον αφορά το περιεχόμενο της καταγγελίας και να επιτευχθεί αμοιβαία αποδεκτή λύση. Οι ΔΑΙ απέρριψαν την πρόσκληση της Επιτροπής για τη διεξαγωγή διαβουλεύσεων.

III. Αίτηση για επανεξέταση ενόψει της λήξεως ισχύος συνδυασμένη με ενδιάμεση επανεξέταση

(5) Η Επιτροπή εξέτασε τα αποδεικτικά στοιχεία που υπέβαλαν οι αιτούντες και θεώρησε ότι είναι επαρκή ώστε να δικαιολογείται η έναρξη επανεξέτασης σύμφωνα με τις διατάξεις του άρθρου 18 παράγραφος 2 και 19 παράγραφος 2 του βασικού κανονισμού. Μετά από διαβουλεύσεις της Συμβουλευτικής Επιτροπής, η Επιτροπή άρχισε, με ανακοίνωση που δημοσίευσε στην Επίσημη Εφημερίδα της Ευρωπαϊκής Ένωσης[4], επανεξέταση ενόψει της λήξεως ισχύος συνδυασμένη με ενδιάμεση επανεξέταση του κανονισμού (ΕΚ) αριθ. 2164/98 του Συμβουλίου.

IV. Περίοδος έρευνας

(6) Η έρευνα κάλυψε την περίοδο από 1ης Απριλίου 2002 έως 31 Μαρτίου 2003 (εφεξής «η περίοδος έρευνας της επανεξέτασης» ή «ΠΕ»). Η ανάλυση των τάσεων που είχαν σχέση με τον προσδιορισμό της ζημίας κάλυψε την περίοδο από 1ης Ιανουαρίου 1997 έως το τέλος της περιόδου έρευνας της επανεξέτασης (εφεξής η «υπό εξέταση περίοδος»).

V. Μέρη που αφορά η έρευνα

(7) Η Επιτροπή ενημέρωσε επίσημα τους αιτούντες, άλλους γνωστούς κοινοτικούς παραγωγούς, παραγωγούς-εξαγωγείς, εισαγωγείς, ανάντη προμηθευτές, χρήστες και τις ΔΑΙ για την έναρξη της έρευνας. Τα ενδιαφερόμενα μέρη είχαν τη δυνατότητα να γνωστοποιήσουν τις απόψεις τους γραπτώς και να ζητήσουν ακρόαση. Τα προφορικά και γραπτά επιχειρήματα που υπέβαλαν τα μέρη εξετάστηκαν και, κατά περίπτωση, ελήφθησαν υπόψη.

(8) Λόγω του, κατά τα φαινόμενα, μεγάλου αριθμού παραγωγών-εξαγωγέων του υπό εξέταση προϊόντος στην Ινδία που κατονομάσθηκαν στην αίτηση, εξετάστηκε το ενδεχόμενο χρήσης δειγματοληπτικών μεθόδων για την έρευνα σχετικά με την επιδότηση, σύμφωνα με το άρθρο 27 του βασικού κανονισμού.

(9) Εντούτοις, περιορισμένος μόνο αριθμός παραγωγών-εξαγωγέων αναγγέλθηκε και υπέβαλε τις πληροφορίες που ζητήθηκαν για τη δειγματοληψία. Συνεπώς, η χρησιμοποίηση τεχνικών δειγματοληψίας κρίθηκε περιττή.

(10) Η Επιτροπή έστειλε ερωτηματολόγια σε όλα τα μέρη που είναι γνωστό ότι ενδιαφέρονται, καθώς και σε όλες τις άλλες εταιρείες που αναγγέλθηκαν εντός της προθεσμίας που καθορίστηκε στην ανακοίνωση για την έναρξη διαδικασίας. Απαντήσεις υπέβαλαν πέντε κοινοτικοί παραγωγοί, επτά παραγωγοί-εξαγωγείς, ένας εισαγωγέας, δύο ανάντη προμηθευτές του προϊόντος και οι ΔΑΙ.

(11) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ, της ζημίας και του συμφέροντος της Κοινότητας, για να προσδιοριστεί κατά πόσον είναι πιθανή η συνέχιση ή επανάληψη της επιδότησης και της ζημίας, καθώς και κατά πόσον η διατήρηση ή τροποποίηση των μέτρων δεν θα ήταν αντίθετη προς τα συμφέροντα της Κοινότητας. Πραγματοποιήθηκαν, επίσης, επιτόπιοι έλεγχοι στις εγκαταστάσεις των ακόλουθων ενδιαφερόμενων μερών:

1. Κοινοτικοί παραγωγοί

Η DSM Anti-Infectives B.V., Delft (Κάτω Χώρες), που απάντησε επίσης στο ερωτηματολόγιο της Επιτροπής εξ ονόματος της DSM Anti-Infectives Deretil S.A., Almeria, (Ισπανία) and DSM Anti-Infectives Chemferm S.A., Santa Perpetua de Mogoda, (Ισπανία). Οι τρεις αυτές εταιρείες καλούνται εφεξής από κοινού ‘DSM’.

Η Sandoz GmbH (πρώην Biochemie GmbH), Kundl (Aυστρία), που απάντησε επίσης στο ερωτημετολόγιο της Επιτροπής εξ ονόματος της Sandoz Industrial Products S.A. (πρώην Biochemie S.A.), Bαρκελόνη (Ισπανία). Οι τρεις αυτές εταιρείες καλούνται εφεξής από κοινού ‘Sandoz’.

2. Οι δημόσιες αρχές της Ινδίας

Υπουργείο Εμπορίου, Νέο Δελχί

3. Οι παραγωγοί-εξαγωγείς στην Ινδία

KDL Biotech Ltd. (πρώην Kopran Ltd.), Mumbai,

Orchid Chemicals & Pharmaceuticals Ltd., Chennai

Nectar Lifesciences Ltd., Chandigarh,

Ranbaxy Laboratories Ltd., Nέο Δελχί

Ranbaxy Laboratories Ltd., Nέο Δελχί,

Torrent Γκουτζαράτ Biotech Ltd., Ahmedabad,

Surya Pharmaceutical Ltd., Chandigarh.

VI. Κοινολόγηση και σχόλια για τη διαδικασία

(12) Οι ΔΑΙ και τα άλλα ενδιαφερόμενα μέρη ενημερώθηκαν για τα βασικά πραγματικά περιστατικά και παρατηρήσεις βάσει των οποίων επρόκειτο να προταθεί η συνέχιση των μέτρων. Τους παραχωρήθηκε επίσης εύλογο χρονικό διάστημα για να υποβάλουν τις παρατηρήσεις τους. Ορισμένα μέρη υπέβαλαν τα σχόλια τους γραπτά. Επιπλέον, οι ΔΑΙ και οι τρεις παραγωγοί-εξαγωγείς υπέβαλαν τις απόψεις τους σε ακροάσεις μετά την κοινολόγηση των μέτρων, και επακολούθησε η υποβολή συνοπτικής παρουσίασης των απόψεών τους μετά την ακρόαση. Όλες οι παρατηρήσεις και τα σχόλια λήφθηκαν δεόντως υπόψη όπως αναφέρεται παρακάτω.

(13) Οι ΔΑΙ και ένας παραγωγός-εξαγωγέας τόνισαν, κατά τη διάρκεια ακρόασης μετά την κοινολόγηση, ότι οι αιτούντες δεν παρήγαγαν έναν τύπο του ομοειδούς προϊόντος, ήτοι την κεφαλεξίνη, και ισχυρίστηκαν ότι λόγω αυτού του τύπου πρέπει να θεωρηθεί άκυρη η έναρξη της έρευνας.

(14) Σε απάντηση προς αυτήν την παρατήρηση, θα πρέπει να υπενθυμιστεί ότι ήδη κατά την αρχική έρευνα είχε διαπιστωθεί ότι όλοι οι τύποι του υπό εξέταση προϊόντος (βλ. παρακάτω, τμήμα Β) αποτελούν ενιαία κατηγορία του προϊόντος[5]. Όλοι οι τύποι ανήκουν στην ίδια κατηγορία, ήτοι χύμα ημισυνθετικά αντιβιοτικά ευρέος φάσματος, και έχουν τη ίδια χρήση, ήτοι ενσωματώνονται σε δοσολογικές μορφές που είναι αποτελεσματικές για τη θεραπεία ενός φάσματος μολυσματικών νόσων. Ως εκ τούτου, δεδομένου ότι όλοι οι τύποι αποτελούν, για τους σκοπούς της εν λόγω διαδικασίας, ενιαίο προϊόν που παράγεται από τους αιτούντες, το εν λόγω επιχείρημα πρέπει να απορριφθεί.

(15) Οι ΔΑΙ και ένας παραγωγός-εξαγωγέας ισχυρίστηκαν ότι οι μη εμπιστευτικές απαντήσεις των κοινοτικών παραγωγών στο ερωτηματολόγιο δεν ήταν επαρκώς λεπτομερείς και τεκμηριωμένες σύμφωνα με το άρθρο 29 του βασικού κανονισμού. Προβλήθηκε ο ισχυρισμός ότι η έλλειψη πληροφοριών στις απαντήσεις στο μη εμπιστευτικό ερωτηματολόγιο στέρησε από τους συνεργαζόμενους εξαγωγείς μια πραγματική ευκαιρία να προασπισθούν τα συμφέροντά τους όσον αφορά την ανάλυση της ζημίας και της αιτιώδους συνάφειας.

(16) Σε αυτό το πλαίσιο, θα πρέπει να σημειωθεί ότι, όπως αναφέρεται παρακάτω στο τμήμα Ε, ο κοινοτικός κλάδος παραγωγής κατά την παρούσα έρευνα συνίσταται σε δύο μόνο μέρη, ήτοι την Sandoz και τη DSM. Επιπλέον, το ένα μέρος παρήγαγε μόνο τριυδρική αμοξικιλλίνη και τριυδρική αμπικιλλίνη, ενώ το άλλο παρήγαγε και κεφαλεξίνη. Αυτές οι ειδικές περιστάσεις όσον αφορά τον κοινοτικό κλάδο παραγωγής αύξησαν την εμπιστευτική φύση ορισμένων στοιχείων που υποβλήθηκαν κατά την έρευνα. Εν πάση περιπτώσει, ο φάκελος που είναι στη διάθεση των ενδιαφερομένων μερών για εξέταση περιέχει τις μη εμπιστευτικές απαντήσεις στο ερωτηματολόγιο και των δύο κοινοτικών παραγωγών, όπου τα εμπιστευτικά στοιχεία υποβλήθηκαν υπό μορφή δείκτη για να καταστεί δυνατή η ικανοποιητική κατανόηση των πληροφοριών που υποβλήθηκαν εμπιστευτικά. Ως εκ τούτου, οι μη εμπιστευτικές απαντήσεις των κοινοτικών παραγωγών στο ερωτηματολόγιο εξακολουθεί να θεωρείται ότι συμμορφώνονται στις διατάξεις του άρθρου 29 του βασικού κανονισμού. Επιπλέον, είναι σκόπιμο να σημειώσουμε ότι τα στοιχεία για τη ζημία που παρουσιάζονται υπό μορφή δείκτη, όπως κοινολογήθηκαν και αναφέρονται στο τμήμα Στ του παρόντος κανονισμού, παρέσχον σε όλα τα ενδιαφερόμενα μέρη αρκετά ακριβή εικόνα της ζημίας και της αιτιώδους συνάφειας, ώστε να είναι σε θέση να αξιολογήσουν την ανάλυση και να υπερασπίσουν τα συμφέροντά τους.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

Ι. Υπό εξέταση προϊόν

(17) Το προϊόν που αποτελεί αντικείμενο του παρόντος κανονισμού είναι το ίδιο με αυτό που αποτελεί αντικείμενο του κανονισμού (ΕΚ) αριθ. 2164/98 του Συμβουλίου, δηλαδή τριυδρική αμοξικιλλίνη, τριυδρική αμπικιλλίνη και κεφαλεξίνη που δεν παρέχονται σε μετρημένες δόσεις ή μορφές ή συσκευασίες για τη λιανική πώληση, («το υπό εξέταση προϊόν»), τα οποία υπάγονται στους κωδικούς ΣΟ ex 2941 10 10, ex 2941 10 20 και ex 2941 90 00, καταγωγής Ινδίας (« το υπό εξέταση προϊόν»).

II. Ομοειδές προϊόν

(18) Κατά την ακρόαση μετά την κοινολόγηση, οι ΔΑΙ και ένας παραγωγός-εξαγωγέας επέστησαν την προσοχή στο γεγονός ότι ένας κοινοτικός παραγωγός ανέφερε ορισμένες διαφορές όσον αφορά τη «σταθερότητα, την καθαρότητα, τον προσδιορισμό, τις γαληνικές ιδιότητες κ.λ.π.» κατά τη σύγκριση του υπό εξέταση προϊόντος και του ομοειδούς προϊόντος. Επιπλέον, ο μόνος συνεργασθείς εισαγωγέας ανέφερε τις διαφορές όσον αφορά την υδατοδιαλυτότητα.

(19) Εντούτοις, τόσο το υπό εξέταση προϊόν όσο και το ομοειδές προϊόν πρέπει να ανταποκρίνται σε ορισμένες προδιαγραφές της ίδιας διεθνούς φαρμακοποιίας. Συνεπώς, παρόλο που δεν είναι όμοια από όλες τις απόψεις, έχουν στενές ομοιότητες, όπως απαιτεί το άρθρο 1 παράγραφος 5 του βασικού κανονισμού.

(20) Ως εκ τούτου, η έρευνα επιβεβαίωσε ότι η τριυδρική αμοξικιλλίνη, η τριυδρική αμπικιλλίνη και η κεφαλεξίνη που παράγονται και πωλούνται στην Κοινότητα από τους κοινοτικούς παραγωγούς έχουν πανομοιότυπα ή πολύ παρόμοια φυσικά χαρακτηριστικά και χρήσεις με το υπό εξέταση προϊόν και συνεπώς αποτελούν ομοειδές προϊόν, κατά την έννοια του άρθρου 1 παράγραφος 5 του βασικού κανονισμού.

Γ. ΕΠΙΔΟΤΗΣΕΙΣ

I. Εισαγωγή

(21) Με βάση τις πληροφορίες που περιέχει η καταγγελία και τις απαντήσεις στο ερωτηματολόγιο της Επιτροπής, εξετάστηκαν τα ακόλουθα καθεστώτα, στο πλαίσιο των οποίων, κατά τους ισχυρισμούς, χορηγήθηκαν επιδοτήσεις:

1. Εθνικά καθεστώτα

α) Καθεστώς προκαταβολικής άδειας

β) Καθεστώς πιστώσεων εισαγωγικών δασμών,

γ) Καθεστώς Ειδικών Οικονομικών Ζωνών/ Καθεστώς μονάδων εξαγωγικού προσανατολισμού,

δ) Καθεστώς προώθησης των εξαγωγών που αφορούν κεφαλαιουχικά αγαθά,

ε) Καθεστώτα απαλλαγής από τον φόρο εισοδήματος,

-Καθεστώς απαλλαγής από τον φόρο εισοδήματος από εξαγωγές,

-Κίνητρο απαλλαγής από τον φόρο εισοδήματος για έρευνα και ανάπτυξη,

στ) Καθεστώς εξαγωγικών πιστώσεων.

(22) Τα καθεστώτα α) έως δ) που αναφέρονται ανωτέρω βασίζονται στο νόμο του 1992 περί αναπτύξεως και ρυθμίσεως του εξωτερικού εμπορίου (αριθ. 22 του 1992) που άρχισε να ισχύει στις 7 Αυγούστου 1992 («νόμος περί εξωτερικού εμπορίου»). Ο νόμος για το εξωτερικό εμπόριο εξουσιοδοτεί τις ΔΑΙ να δημοσιεύουν ανακοινώσεις που αφορούν την πολιτική στον τομέα των εισαγωγών και εξαγωγών. Οι ανακοινώσεις αυτές συνοψίζονται στα έγγραφα με τίτλο "Πολιτική εξαγωγών και εισαγωγών", που εκδίδονται από το υπουργείο εμπορίου ανά πενταετία και αναπροσαρμόζονται στην τρέχουσα κατάσταση ετησίως. Ένα έγγραφο πολιτικής εξαγωγών και εισαγωγών είναι σχετικό με την περίοδο έρευνας της επανεξέτασης για την προκειμένη περίπτωση, ήτοι το πενταετές σχέδιο που αφορά την περίοδο από 1ης Απριλίου 2002 έως 31 Μαρτίου 2007 (έγγραφο «πολιτικής ΕΞ/ΕΙΣ» 02-07). Επιπλέον, οι ΔΑΙ εκθέτουν επίσης τις διαδικασίες που διέπουν την πολιτική EΞ/ΕΙΣ 02-07 σε εγχειρίδιο των διαδικασιών - 1 Aπριλίου 2002 έως 31 Mαρτίου 2007, Τόμος I’ (‘ΕΔ I 02-07’)[6]. Το εγχειρίδιο διαδικασιών αναπροσαρμόζεται επίσης τακτικά.

(23) Τα καθεστώτα για την απαλλαγή από τον φόρο εισοδήματος που αναφέρονται παραπάνω στο σημείο ε) βασίζονται στον νόμο περί απαλλαγής από τον φόρο εισοδήματος, ο οποίος τροποποιείται ετησίως από το νόμο περί δημοσίων οικονομικών.

(24) Το καθεστώς εξαγωγικών πιστώσεων που διευκρινίζεται παραπάνω στο σημείο στ) βασίζεται στα τμήματα 21 και 35 Α του νόμου περί τραπεζικού ελέγχου του 1949, που επιτρέπει στην Τράπεζα Καταθέσεων της Ινδίας να δίνει εντολές σε εμπορικές τράπεζες στον τομέα των εξαγωγικών πιστώσεων.

2. Περιφερειακά καθεστώτα

(25) Βάσει των πληροφοριών που περιέχει η αίτηση για επανεξέταση και των απαντήσεων στο ερωτηματολόγιο της Επιτροπής, η Επιτροπή εξέτασε επίσης ορισμένα καθεστώτα στο πλαίσιο των οποίων χορηγούνται, κατά τους ισχυρισμούς, επιδοτήσεις από τις περιφερειακές διοικήσεις ή τις αρχές ορισμένων πολιτειών της Ινδίας.

α) Πολιτεία του Πουντζάμπ,

-Καθεστώς βιομηχανικών κινήτρων της πολιτείας του Πουντζάμπ.

-Το εν λόγω καθεστώς βασίζεται στον κώδικα βιομηχανικής πολιτικής και κινήτρων της κυβέρνησης του Πουντζάμπ.

β) Πολιτεία Γκουτζαράτ,

-Καθεστώς βιομηχανικών κινήτρων της πολιτείας του Γκουτζαράτ,

-Επιστροφή τελών ηλεκτρικής ενέργειας

Tο πρώτο καθεστώς βασίζεται στην πολιτική βιομηχανικών κινήτρων του Γκουτζαράτ, ενώ το δεύτερο καθεστώς βασίζεται στον νόμο περί τελών για την ηλεκτρική ενέργεια της Βομβάης του 1958.

γ) Πολιτεία του Mαχαράστρα,

-καθεστώς παροχής κινήτρων από μέρους των δημοσίων αρχών του Mαχαράστρα («ΔΑΜ»). Το εν λόγω καθεστώς βασίζεται σε αποφάσεις της Υπηρεσίας Βιομηχανίας, Ενέργειας και Εργασίας των ΔΑΜ.

(26) Ένα καθεστώς απαλλαγής από τον φόρο εισοδήματος (κίνητρο απαλλαγής από τον φόρο εισοδήματος για έρευνα και ανάπτυξη) και τρία περιφερειακά καθεστώτα (βιομηχανικά κίνητρα του Πουντζάμπ, βιομηχανικά κίνητρα του Γκουτζαράτ και επιστροφή του τέλους για την ηλεκτρική ενέργεια στο Γκουτζαράτ ) δεν αναφέρθηκαν στην αίτηση για επανεξέταση. Ως εκ τούτου, σύμφωνα με τα άρθρα 22 παράγραφος 1 και 11 παράγραφος 10 του βασικού κανονισμού, η Επιτροπή ανακοίνωσε στις ΔΑΙ το ενδεχόμενο επέκτασης του πεδίου έρευνας έτσι ώστε να συμπεριληφθούν αυτά τα καθεστώτα. Οι ΔΑΙ κλήθηκαν σε διαβουλεύσεις με σκοπό να διευκρινιστεί η κατάσταση όσον αφορά την καταγγελία σχετικά με τα καθεστώτα και να επιτευχθεί αμοιβαία αποδεκτή λύση. Μετά από τις εν λόγω διαβουλεύσεις, και ελλείψει αμοιβαία συμφωνημένης λύσεως σχετικά με αυτά τα τέσσερα καθεστώτα, η Επιτροπή συμπεριέλαβε αυτά τα καθεστώτα στην έρευνα για επιδότηση.

3. Γενικά σχόλια για τις επιδοτήσεις μετά την κοινολόγηση

(27) Δύο παραγωγοί-εξαγωγείς ισχυρίστηκαν ότι το καθεστώς προκαταβολικής άδειας, το καθεστώς απαλλαγής από τον φόρο εισοδήματος για έρευνα και ανάπτυξη και το καθεστώς εξαγωγικών πιστώσεων θα πρέπει να εξαιρεθούν από την παρούσα έρευνα, διότι η επανεξέταση πρέπει να καλύπτει μόνο καθεστώτα για τα οποία είχε γίνει αρχικά έρευνα. Στην προκειμένη περίπτωση, αυτά τα τρία καθεστώτα και τα περιφερειακά καθεστώτα που αποτελούν αντικείμενο έρευνας δεν είχαν αποτελέσει αντικείμενο της αρχικής έρευνας.

(28) Εντούτοις, οι σχετικές διατάξεις του βασικού κανονισμού σχετικά με την ενδιάμεση αναθεώρηση και την αναθεώρηση ενόψει της λήξεως των μέτρων δεν ορίζουν τόσο στενή προσέγγιση για τις επανεξετάσεις. Παραδείγματος χάριν, μια ενδιάμεση επανεξέταση θα μπορούσε να οδηγήσει σε αύξηση των μέτρων, σύμφωνα με το άρθρο 19 παράγραφος 2 του βασικού κανονισμού, εάν τα ισχύοντα μέτρα δεν επαρκούν για την εξουδετέρωση της αντισταθμίσιμης επιδότησης. Το άρθρο 19 παράγραφος 4 του βασικού κανονισμού απαιτεί περαιτέρω εξέταση για το «κατά πόσον έχει σημειωθεί σημαντική μεταβολή των συνθηκών όσον αφορά την παροχή επιδοτήσεων (…)". Συνεπώς, μια ενδιάμεση επανεξέταση σχετικά με τις επιδοτήσεις μπορεί να οδηγήσει από μόνη της σε πλήρη επανεξέταση του πλαισίου επιδοτήσεων που θα μπορούσαν να ευνοήσουν το υπό εξέταση προϊόντος, και όχι μόνο των καθεστώτων επιδότησης που αποτέλεσαν αρχικά αντικείμενο έρευνας. Επιπλέον, μια επανεξέταση ενόψει της λήξεως των μέτρων δεν πρέπει να βασίζεται μόνο στα καθεστώτα που αποτέλεσαν αρχικά αντικείμενο επανεξέτασης. Το άρθρο 18 παράγραφος 2 του βασικού κανονισμού αναφέρεται σε «συνέχιση ή σε επανάληψη της επιδότησης», ήτοι γενικά, και όχι μόνο για τα καθεστώτα επιδότησης που αποτέλεσαν αντικείμενο αρχικής έρευνας. Ως εκ τούτου, οι επανεξετάσεις δεν περιορίζονται στα καθεστώτα που αποτέλεσαν αντικείμενο αρχικής έρευνας, αλλά απαιτούν τον προσδιορισμό των τρεχουσών και μελλοντικών επιδοτήσεων, συμπεριλαμβανομένων προγραμμάτων που αρχικά δεν αποτέλεσαν αντικείμενο έρευνας. Πράγματι, μόνο μια τέτοια προσέγγιση επιτρέπει κατάλληλη ανάλυση της κατάστασης σχετικά με τις επιδοτήσεις κατά τη διάρκεια μιας δεδομένης περιόδου επανεξέτασης. Ειδάλλως, οι κυβερνήσεις θα μπορούσαν να καταστρατηγούν τους κανόνες περί επιδοτήσεων με απλή μετονομασία του καθεστώτος ή ελαφρές διαρθρωτικές αλλαγές στο εκάστοτε καθεστώς. Αυτό θα έθιγε το αντικείμενο και τον σκοπό των αντισταθμιστικών μέτρων, που είναι η αντιστάθμιση της επιζήμιας επιδότησης.

ΙΙ. Εθνικά καθεστώτα

1. Καθεστώς προκαταβολικής άδειας (Advance Licence Scheme) –(ALS)

α) Νομική βάση

(29) Η λεπτομερής περιγραφή αυτού του καθεστώτος βρίσκεται στις παραγράφους 4.1.1 έως 4.1.14 των εγγράφων Πολιτικής ΕΞ/ΕΙΣ 2002-2007 και στα κεφάλαια 4.1 έως 4.30 του EΔ I 02-07.

β) Επιλεξιμότητα

(30) Το ALS αποτελείται από έξι επιμέρους καθεστώτα, όπως περιγράφεται λεπτομερέστερα στο σημείο 31 του αιτιολογικού. Τα εν λόγω επιμέρους καθεστώτα διαφέρουν, μεταξύ άλλων, όσον αφορά την επιλεξιμότητα. Οι κατασκευαστές-εξαγωγείς και οι έμποροι-εξαγωγείς που είναι «υποχρεωμένοι» να υποστηρίζουν τους κατασκευαστές έχουν δικαίωμα να χρησιμοποιήσουν το καθεστώς ALS για τις πραγματικές εξαγωγές και το ALS για τις ετήσιες ανάγκες. Oι κατασκευαστές-εξαγωγείς που προμηθεύουν το προϊόν στον τελευταίο εξαγωγέα είναι επιλέξιμοι για το καθεστώς ALS όσον αφορά τις ενδιάμεσες προμήθειες. Οι κύριες επιχειρήσεις που προμηθεύουν το προϊόν στις κατηγορίες «προβλεπομένων εξαγωγών» που αναφέρονται στην παράγραφο 8.2 του εγγράφου της Πολιτικής ΕΞ/ΕΙΣ 02-07, ως προμηθευτές μιας μονάδας εξαγωγικού προσανατολισμού, είναι επιλέξιμοι για προβλεπόμενες εξαγωγές υπό καθεστώς ALS. Τελικά, οι ενδιάμεσοι προμηθευτές των κατασκευαστών-εξαγωγέων είναι επιλέξιμοι ως αποδέκτες των οφελών που προκύπτουν από «προβλεπόμενες εξαγωγές» στο πλαίσιο των επιμέρους καθεστώτων προκαταβολικών εντολών παράδοσης (ARO) και τριγωνικών εγχωρίων πιστώσεων.

δ) Πρακτική εφαρμογή

(31) Προκαταβολικές άδειες δύνανται να εκδοθούν στις ακόλουθες περιπτώσεις:

(i) Πραγματικές εξαγωγές : Πρόκειται για το κύριο επιμέρους καθεστώς. Προβλέπει την εισαγωγή με δασμολογική απαλλαγή των συντελεστών παραγωγής για την παραγωγή συγκεκριμένου προϊόντος εξαγωγής. Ο όρος «πραγματικές» στο πλαίσιο αυτό σημαίνει ότι το προϊόν εξαγωγής πρέπει να εγκαταλείψει το ινδικό έδαφος. Οι επιτρεπόμενες εισαγωγές και η υποχρέωση για εξαγωγές, συμπεριλαμβανομένου του τύπου του προϊόντος εξαγωγής, διευκρινίζονται στην άδεια.

(ii) Ετήσιες ανάγκες : Αυτή η άδεια δεν αφορά συγκεκριμένο προϊόν εξαγωγής, αλλά ευρύτερη ομάδα προϊόντων (π.χ. χημικά και συναφή προϊόντα). Ο κάτοχος της άδειας μπορεί- μέχρι συγκεκριμένου ορίου αξίας που καθορίζεται βάσει της προηγούμενης εξαγωγικής επίδοσής του –να εισάγει ατελώς οποιοδήποτε συντελεστή παραγωγής χρειάζεται να χρησιμοποιήσει στην παραγωγή οποιουδήποτε είδους υπάγεται στην εν λόγω ομάδα προϊόντων. Μπορεί να επιλέξει να εξάγει οποιοδήποτε προϊόν υπάγεται στην ομάδα προϊόντων όπου χρησιμοποιούνται συντελεστές παραγωγής απηλλαγμένοι δασμών.

(iii) Ενδιάμεσες προμήθειες : Αυτό το επιμέρους καθεστώς καλύπτει περιπτώσεις όπου δύο κατασκευαστές σκοπεύουν να παράγουν ενιαίο εξαγωγικό προϊόν και να μοιραστούν τη διαδικασία παραγωγής. Ο κατασκευαστής-εξαγωγέας παράγει το ενδιάμεσο προϊόν. Μπορεί να εισάγει συντελεστές ατελώς και για τον σκοπό αυτό μπορεί να εξασφαλίσει ALS για τις ενδιάμεσες προμήθειες. Ο τελικός εξαγωγέας ολοκληρώνει την παραγωγή και είναι υποχρεωμένος να εξάγει το τελικό προϊόν.

(iv) Προβλεπόμενες εξαγωγές: Αυτό το επιμέρους καθεστώς επιτρέπει στην κύρια επιχείρηση να εισάγει ατελώς συντελεστές παραγωγής που είναι απαραίτητοι για να κατασκευαστούν προϊόντα που θα πωληθούν ως «προβλεπόμενες εξαγωγές» στις κατηγορίες πελατών που αναφέρονται στην παράγραφο 8 σημείο 2 στοιχείο β) έως στ), ζ), θ) και ι) του εγγράφου Πολιτικής ΕΞ/ΕΙΣ 02-07. Σύμφωνα με τις ΔΑΙ, οι προβλεπόμενες εξαγωγές αφορούν τις συναλλαγές για τις οποίες τα παρεχόμενα προϊόντα δεν εγκαταλείπουν τη χώρα. Ορισμένες κατηγορίες προμήθειας θεωρούνται ως «προβλεπόμενες εξαγωγές» υπό τον όρο ότι τα προϊόντα παρασκευάζονται στην Ινδία, π.χ. αυτό ισχύει για την προμήθεια προϊόντων σε μονάδες εξαγωγικού προσανατολισμού ή σε εταιρεία που βρίσκεται σε ειδική οικονομική ζώνη

(v) Προκαταβολικές εντολές παράδοσης (ARO): Ο κάτοχος άδειας ALS που σκοπεύει να προμηθευτεί τους συντελεστές παραγωγής από εγχώριες πηγές, και όχι με απευθείας εισαγωγή, έχει τη δυνατότητα να τους προμηθευτεί με ARO. Στις περιπτώσεις αυτές, οι προκαταβολικές άδειες επικυρώνονται ως ARO και οπισθογραφούνται για τον εγχώριο προμηθευτή κατά την παράδοση των συντελεστών παραγωγής που αναφέρονται σε αυτές. Η οπισθογράφηση των ARO παρέχει το δικαίωμα στον προμηθευτή να συμμετάσχει στα οφέλη των προβλεπομένων εξαγωγών, όπως αναφέρεται στην παράγραφο 8.3 του εγγράφου της Πολιτικής ΕΞ/ΕΙΣ 02-07 (ήτοι καθεστώς ALS για τις ενδιάμεσες προμήθειες/προβλεπόμενες εξαγωγές, επιστροφή των εξαγωγικών δασμών για τις προβλεπόμενες εξαγωγές και επιστροφή του τελικού ειδικού φόρου κατανάλωσης). Ο μηχανισμός ARO επιστρέφει φόρους και δασμούς στον προμηθευτή αντί να τους επιστρέφει στον τελευταίο εξαγωγέα υπό μορφή επιστροφής δασμών. Η επιστροφή φόρων/δασμών ισχύει τόσο για τους εγχώριους συντελεστές παραγωγής όσο και για τους εισαγόμενους.

(vi) Τριγωνικές εγχώριες πιστώσεις: Το εν λόγω επιμέρους καθεστώς καλύπτει εκ νέου εγχώριες προμήθειες σε κάτοχο άδειας ALS . Ο κάτοχος άδειας ALS μπορεί να απευθυνθεί σε τράπεζα για το άνοιγμα εγχώριας πιστώσεως προς όφελος ντόπιου προμηθευτή. Η άδεια θα επικυρωθεί από την τράπεζα για άμεση εισαγωγή, μόνον όσον αφορά την αξία και τον όγκο των συντελεστών παραγωγής που αντλούνται από εγχώρια πηγή αντί να εισαχθούν. Ο ντόπιος προμηθευτής θα έχει τη δυνατότητα να αποκομίσει οφέλη από την προβλεπόμενη εξαγωγή, όπως ορίζει η παράγραφος 8 σημείο 3 του εγγράφου Πολιτικής ΕΞ/ΕΙΣ 02-07 (ήτοι καθεστώς ALS για ενδιάμεσες προμήθειες/προβλεπόμενη εξαγωγή, επιστροφή εξαγωγικών δασμών για προβλεπόμενη εξαγωγή και επιστροφή τελικού ειδικού φόρου κατανάλωσης).

Διαπιστώθηκε ότι κατά την περίοδο της έρευνας επανεξέτασης, οι συνεργασθέντες εξαγωγείς πέτυχαν παραχωρήσεις μόνο για τέσσερα επιμέρους καθεστώτα που σχετίζονται με το υπό εξέταση προϊόν, ήτοι α) πραγματικές εξαγωγές υπό καθεστώς ALS, β) καθεστώς ALS για ετήσιες ανάγκες γ) καθεστώς ALS για ενδιάμεσες προμήθειες σε τελικό εξαγωγέα και δ) προβλεπόμενη εξαγωγή υπό καθεστώς ALS για προμήθεια σε μονάδα εξαγωγικού προσανατολισμού/ εργοστασιακές μονάδες σε ειδική οικονομική ζώνη. Συνεπώς δεν είναι απαραίτητο να διαπιστωθεί ο αντισταθμιστικός χαρακτήρας του ε) καθεστώτος ARO και στ) καθεστώτος τριγωνικής εγχώριας πίστωσης.

(32) Για λόγους επαλήθευσης από τις ινδικές αρχές, ο κάτοχος άδειας υποχρεούται δια νόμου να τηρεί "πραγματικές και σύμφωνα με τον οριζόμενο τύπο καταχωρίσεις για την κατανάλωση και χρησιμοποίηση των εισαγόμενων εμπορευμάτων" σε σχέση με κάθε άδεια, με συγκεκριμένη μορφή (κεφάλαιο 4.30 και προσάρτημα 18 EΔ I 02-07), δηλαδή ένα βιβλίο πραγματικής κατανάλωσης («βιβλίο που αναφέρεται στο προσάρτημα 18»).

(33) Όσον αφορά τα επιμέρους καθεστώτα (i), (iii) και (iv) που αναφέρονται παραπάνω στο σημείο 31 του αιτιολογικού, τόσο οι επιτρεπόμενες εισαγωγές όσο και η υποχρέωση εξαγωγών (συμπεριλαμβανομένων των προβλεπομένων εξαγωγών) καθορίζονται κατ΄ όγκον και κατ΄ αξίαν από τις ΔΑΙ και αναγράφονται στην άδεια. Επιπλέον, κατά τη στιγμή της εισαγωγής και της εξαγωγής, οι αντίστοιχες συναλλαγές πρέπει να αναγράφονται από τις δημόσιες αρχές στην άδεια. Ο όγκος των εισαγωγών υπό το εν λόγω καθεστώς καθορίζεται από τις ΔΑΙ με βάση τα συνήθη πρότυπα εισαγωγών—εξαγωγών («SION»). Πρότυπα SION υπάρχουν για τα περισσότερα προϊόντα, συμπεριλαμβανομένου του υπό εξέταση προϊόντος, και δημοσιεύονται στο EΔ II 02-07.

(34) Όσον αφορά το επιμέρους καθεστώς (ii) που αναφέρεται ανωτέρω στο σημείο 31 του αιτιολογικού (καθεστώς ALS για τις ετήσιες ανάγκες), μόνο η αξία των επιτρεπόμενων εισαγωγών αναγράφονται στην άδεια. Ο κάτοχος της άδειας είναι υποχρεωμένος να «διατηρήσει τον δεσμό μεταξύ εισαγόμενων συντελεστών παραγωγής και του προκύπτοντος προϊόντος» (παράγραφος 4.24A(γ) του EΔ I 02-07).

(35) Οι εισαγόμενοι συντελεστές παραγωγής δεν μπορούν να μεταβιβαστούν και πρέπει να χρησιμοποιούνται για την παραγωγή του προκύπτοντος προϊόντος εξαγωγής. Η υποχρέωση εξαγωγών πρέπει να τηρείται εντός της προκαθορισθείσας προθεσμίας (18 μήνες με δύο δυνατές παρατάσεις 6 μηνών η καθεμία). Στην περίπτωση του καθεστώτος ALS για τις ετήσιες ανάγκες, δεν επιτρέπεται παράταση της προθεσμίας.

(36) Κατά τη διάρκεια της έρευνας της επανεξέτασης καθορίστηκε ότι οι συντελεστές παραγωγής που εισήχθησαν αδασμολόγητα, σύμφωνα με τα πρότυπα SION, στο πλαίσιο των διαφόρων επιμέρους καθεστώτων, από τους συνεργασθέντες εξαγωγείς, υπερέβαιναν τους συντελεστές παραγωγής που χρειάζονταν για την παραγωγή της ποσότητας αναφοράς του προκύπτοντος προϊόντος εξαγωγής. Έτσι, τα πρότυπα SION για το υπό εξέταση προϊόν δεν ήταν ακριβή. Επιπλέον, κατά την περίοδο της έρευνας επανεξέτασης, κανένας από τους συνεργασθέντες εξαγωγείς δεν τήρησε ορθά βιβλίο κατανάλωσης με βάση την πραγματική κατανάλωση. Και στις τέσσερις περιπτώσεις, δεν τηρήθηκε βιβλίο παρά τη σχετική νομική υποχρέωση (βλ. ανωτέρω σημείο 32 του αιτιολογικού). Σε δύο περιπτώσεις, δεν καταχωρήθηκε πραγματική κατανάλωση από τις εταιρείες. Ούτε οι εξαγωγείς που αποτέλεσαν αντικείμενο έρευνας ούτε οι ΔΑΙ δεν ήταν σε θέση να αποδείξουν ότι η απαλλαγή από τον εισαγωγικό δασμό δεν κατέληξε σε καθ' υπέρβαση διαγραφή.

δ) Σχόλια μετά την κοινολόγηση

(37) Οι ΔΑΙ και πέντε συνεργασθέντες εξαγωγείς υπέβαλαν σχόλια για το καθεστώς ALS. Ισχυρίστηκαν ότι το ALS λειτουργεί ως επιτρεπόμενο καθεστώς επιστροφής ή καθεστώς επιστροφής σε περιπτώσεις υποκατάστασης, που, κατά τους ισχυρισμούς, μοιάζει με το καθεστώς ενεργητικής τελειοποίησης της ΕΚ, και διαθέτει σύστημα ελέγχου που συμμορφώνεται στις διατάξεις των παραρτημάτων Ι, ΙΙ και ΙΙΙ του βασικού κανονισμού και που αποσκοπεί στην παρακολούθηση της σχέσεως μεταξύ των συντελεστών εισαγωγής που έχουν εισαχθεί ατελώς και των προϊόντων εξαγωγής. Οι ΔΑΙ και δύο εξαγωγείς ισχυρίστηκαν εξάλλου ότι μόνο μια καθ΄ υπέρβαση διαγραφή δασμών μπορεί να αντισταθμιστεί. Όσον αφορά το σύστημα ελέγχου, επέμειναν ότι είχε το σύστημα που είχε καταρτισθεί ήταν κατάλληλο. Σε αυτό το πλαίσιο, ανέφεραν ορισμένα στοιχεία που είχαν στη διάθεσή τους οι ΔΑΙ για τον εν λόγω έλεγχο: τα πρότυπα SION, ποσοτικές πληροφορίες για τα έγγραφα εισαγωγής και εξαγωγής, τιμολόγια για φορτωθέντα εμπορεύματα προς εξαγωγή, το βιβλίο των εισαγωγών υπό τελωνειακό έλεγχο και των εξαγωγών στο πλαίσιο του καθεστώτος ALS, το βιβλίο κατανάλωσης, το βιβλιάριο πιστοποίησης των εξαγωγικών πιστώσεων («βιβλιάριο DEECB»), επαλήθευση των επιστροφών μετά την ολοκλήρωση των εισαγωγών και εξαγωγών, συμπληρωματικοί μηχανισμοί επαλήθευσης που εφαρμόζουν οι ινδικές αρχές στο πλαίσιο της διαχείρισης των ειδικών φόρων κατανάλωσης και των δασμών, περιοδικές ακροάσεις και νομικές διώξεις σε περίπτωση «παρέκκλισης». Εντούτοις, οι ΔΑΙ και ένας εξαγωγέας παραδέχθηκαν ότι τα SION «μπορούν να μειώσουν την πραγματική κατανάλωση». Επιπλέον, κανένας εξαγωγέας δεν υπέβαλε επαρκείς αποδείξεις ότι πληρούσε τις υποχρεώσεις του ως προς την τήρηση του βιβλίου πραγματικής κατανάλωσης που απαιτεί η πολιτική εξαγωγών-εισαγωγών. Επιπλέον, δύο εξαγωγείς ισχυρίστηκαν ότι θα έπρεπε να είχε υπολογίσει την καθ’ υπέρβαση διαγραφή η ίδια η αρμόδια για την έρευνα αρχή . Τελικά, προβλήθηκε ο ισχυρισμός ότι η ΕΚ είναι υποχρεωμένη λόγω προηγούμενων περιπτώσεων να μην αντισταθμίσει το καθεστώς ALS. Ένας εξαγωγέας υπέβαλε, μετά την ακρόαση που ακολούθησε μετά την κοινολόγηση, υπολογισμό των δασμών που διαγράφηκανν καθ΄ υπέρβαση.

ε) Συμπέρασμα

(38) Η απαλλαγή από τους εισαγωγικούς δασμούς ισοδυναμεί με επιδότηση κατά την έννοια του άρθρου 2 παράγραφος 1 στοιχείο α) σημείο ii) και του άρθρου 2 παράγραφος 2 του βασικού κανονισμού, δηλαδή με χρηματοδοτική συνεισφορά των ΔΑΙ που παρείχε όφελος στους εξαγωγείς που αποτέλεσαν αντικείμενο της έρευνας.

(39) Επιπλέον, το καθεστώς ALS για τις πραγματικές εξαγωγές, το ALS για τις ετήσιες ανάγκες και το ALS για την ενδιάμεση προμήθεια εξαρτώνται δια νόμου από την επίτευξη εξαγωγικής επίδοσης και επομένως θεωρείται ότι έχουν ατομικό χαρακτήρα και είναι αντισταθμίσιμες βάσει του άρθρου 3 παράγραφος 4 στοιχείο α) του βασικού κανονισμού. Χωρίς δέσμευση για εξαγωγές, μια εταιρεία δεν μπορεί να αποκομίσει οφέλη από αυτά τα καθεστώτα.

(40) Η προβλεπόμενη εξαγωγή υπό καθεστώς ALS σύμφωνα με την πρώτη περίπτωση εξαρτάται de facto από τις εξαγωγικές επιδόσεις. Χρησιμοποιήθηκε μόνο από μία εταιρεία σε μικρό βαθμό και μόνο κατά την προμήθεια του προϊόντος σε μονάδα εξαγωγικού προσανατολισμού, ή σε εργοστασιακές μονάδες σε ειδική οικονομική ζώνη, δύο κατηγορίες που αναφέρoνται στην παράγραφο 8 στοιχείο 2 σημείο β του εγγράφου Πολιτικής ΕΞ/ΕΙΣ 02-07. Η εν λόγω εταιρεία δήλωσε ότι οι πελάτες της τελικά εξήγαγαν το υπό εξέταση προϊόν. Ο στόχος των μονάδων εξαγωγικού προσανατολισμού/ειδικών οικονομικών ζωνών είναι οι εξαγωγές, όπως αναφέρεται στην παράγραφο 6 σημείο 1 του εγγράφου Πολιτικής ΕΞ/ΕΙΣ 02-07. Συνεπώς, ένας εγχώριος προμηθευτής αποκομίζει οφέλη από τις προβλεπόμενες εξαγωγές υπό καθεστώς ALS, διότι οι ΔΑΙ προβλέπουν τα κέρδη από τις εξαγωγές που θα αποκομίσει μεταγενέστερα ένας εξαγωγέας εγκατεστημένος σε μονάδα εξαγωγικού προσανατολισμού/ειδικής οικονομικής ζώνης. Σύμφωνα με το άρθρο 3 παράγραφος 4 στοιχείο α του βασικού κανονισμού, μια επιδότηση θεωρείται ότι εξαρτάται από τις εξαγωγές όταν τα γεγονότα αποδεικνύουν ότι η χορήγηση επιδότησης, παρόλο που δεν εξαρτάται δια του νόμου από την εξαγωγική επίδοση, σχετίζεται στην πραγματικότητα με τα πραγματικά ή προβλεπόμενα κέρδη από τις εξαγωγές.

(41) Κανένα από τα τέσσερα επιμέρους καθεστώτα που χρησιμοποιήθηκαν στην προκειμένη περίπτωση δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 2 παράγραφος 1 στοιχείο α) σημείο ii) του βασικού κανονισμού. Το πόρισμα αυτό επιβεβαιώνεται μετά από προσεκτική εξέταση των παρατηρήσεων μετά την κοινολόγηση. Δεν συμβιβάζονται με τους αυστηρούς κανόνες που καθορίζονται στο παράρτημα Ι σημείο (i), στο παράρτημα ΙΙ (ορισμός και κανόνες για την επιστροφή) και στο παράρτημα ΙΙΙ (ορισμός και κανόνες για την επιστροφή σε περίπτωση υποκατάστασης) του βασικού κανονισμού. Οι ΔΑΙ δεν εφήρμοσαν αποτελεσματικό σύστημα ή διαδικασία επαλήθευσης για να επιβεβαιώσουν εάν και σε τι βαθμό καταναλώθηκαν συντελεστές παραγωγής κατά την παραγωγή του εξαχθέντος προϊόντος (παράρτημα II(II)(4) του βασικού κανονισμού, και για τα καθεστώτα επιστροφής λόγω υποκατάστασης, παράρτημα III(II)(2) του βασικού κανονισμού). Τα πρότυπα SION για το υπό εξέταση προϊόν δεν ήταν επαρκώς ακριβή. Κανένα σχόλιο δεν τροποποίησε αυτό το πόρισμα. Αντίθετα, οι ΔΑΙ παραδέχθηκαν πράγματι ότι τα πρότυπα SION δεν ήταν ακριβή. Συνεπώς, επιβεβαιώθηκε ότι τα ίδια τα πρότυπα SION δεν μπορούν να θεωρηθούν ως σύστημα επαλήθευσης της πραγματικής παραγωγής, διότι η δομή αυτών των υπερβολικά γενναιόδωρων τυποποιημένων κανόνων δεν παρέχει τη δυνατότητα στις ΔΑΙ να ελέγξουν με αρκετή ακρίβεια τι ποσότητα συντελεστών παραγωγής καταναλώθηκε κατά την παραγωγή του προϊόντος προς εξαγωγή. Επιπλέον, δεν πραγματοποιήθηκε αποτελεσματικός έλεγχος από τις ΔΑΙ για το εάν τηρήθηκε βιβλίο της πραγματικής κατανάλωσης («βιβλίο του προσαρτήματος 18»). Εκτός αυτού, οι ΔΑΙ δεν διενήργησαν περαιτέρω εξέταση βάσει των συντελεστών παραγωγής που πράγματι χρησιμοποιήθηκαν, παρόλο που θα ήταν κανονικά αναγκαία αυτή η εξέταση ελλείψει ενός αποτελεσματικά εφαρμοσμένου συστήματος επαλήθευσης (παράρτημα II(II)(5) και παράρτημα III(II)(3) του βασικού κανονισμού), ούτε και απέδειξαν ότι δεν είχε γίνει καθ' υπέρβαση διαγραφή. Ο ισχυρισμός περί δυνατότητας σύγκρισης του καθεστώτος ALS με το καθεστώς ενεργητικής τελειοποίησης της ΕΚ δεν έχει νόημα, δεδομένου ότι το καθεστώς της ΕΚ δεν αποτελεί αντικείμενο της παρούσας έρευνας.

(42) Τα άλλα στοιχεία της επαλήθευσης για τα οποία προβλήθηκε ισχυρισμός μετά την κοινολόγηση δεν υπάρχουν πλέον (ήτοι το βιβλιάριο DEEC καταργήθηκε με το έγγραφο Πολιτικής ΕΞ/ΕΙΣ 02-07), ή, κατά τα φαινόμενα, βασίζονται, ελλείψει αποτελεσματικού ελέγχου των βιβλίων πραγματικής κατανάλωσης, στα υπερβολικά γενναιόδωρα πρότυπα SION, που δεν επαρκούν (πληροφορίες για τα έγγραφα εισαγωγών-εξαγωγών, τελωνειακός κατάλογος εισαγωγών-εξαγωγών, έλεγχος της επιστροφής υπό καθεστώς ALS). Οι εκθέσεις έλεγχου των ινδικών αρχών όσον αφορά τους παραγωγούς-εξαγωγείς που υπόκεινται στην έρευνα δεν έχουν κοινοποιηθεί.

(43) Τέλος, το καθεστώς αυτό δεν αναλύθηκε ποτέ βάσει πραγματικών περιστατικών συγκρίσιμων με εκείνα που καθορίστηκαν κατά την παρούσα έρευνα, ειδικότερα λόγω της ανακρίβειας των προτύπων SION για το υπό εξέταση προϊόν, ούτε υπάρχει δεσμευτικό προηγούμενο για τη μη αντιστάθμιση του καθεστώτος.

(44) Συνεπώς, τα τέσσερα επιμέρους καθεστώτα είναι αντισταθμίσιμα.

Στ) Υπολογισμός του ποσού της επιδότησης

(45) Ελλείψει επιτρεπόμενων καθεστώτων επιστροφής των δασμών ή καθεστώτων επιστροφής λόγω υποκατάστασης, το αντισταθμίσιμο όφελος είναι η διαγραφή των συνολικών εισαγωγικών δασμών που ήταν κανονικά απαιτητοί κατά την εισαγωγή των συντελεστών παραγωγής. Αντίθετα με τις παρατηρήσεις που υπέβαλαν μετά την κοινολόγηση οι ΔΑΙ και οι δύο εξαγωγείς, ο βασικός κανονισμός δεν προβλέπει μόνο την αντιστάθμιση της καθ’ υπέρβαση διαγραφής δασμών. Σύμφωνα με το άρθρο 2 παράγραφος 1 στοιχείο α σημείο ii) και παράρτημα Ι σημείο i) του βασικού κανονισμού, η καθ’ υπέρβαση διαγραφή των δασμών μπορεί να αντισταθμιστεί, μόνο εφόσον πληρούνται οι όροι των παραρτημάτων ΙΙ και ΙΙΙ του βασικού κανονισμού. Εντούτοις, αυτοί οι όροι δεν πληρούνται στην προκειμένη περίπτωση. Συνεπώς, εάν διαπιστωθεί έλλειψη ικανοποιητικής διαδικασίας παρακολούθησης, η παραπάνω εξαίρεση για τα καθεστώτα επιστροφής δεν ισχύει, ενώ ισχύει αντίθετα ο συνήθης κανόνας αντιστάθμισης του ποσού των μη καταβληθέντων δασμών (διαφυγόντα έσοδα), και όχι η, σύμφωνα με ισχυρισμούς, καθ΄ υπέρβαση διαγραφή. Όπως αναφέρεται στα παραρτήματα ΙΙ παράγραφος ΙΙ και ΙΙΙ παράγραφος ΙΙ του βασικού κανονισμού, δεν εναπόκειται στην αρμόδια για την έρευνα αρχή να υπολογίσει την εν λόγω καθ’ υπέρβαση διαγραφή. Αντίθετα, σύμφωνα με το άρθρο 2 παράγραφος 1 στοιχείο α) σημείο ii) του βασικού κανονισμού, η εν λόγω αρχή οφείλει απλώς να συγκεντρώσει επαρκή στοιχεία για την αμφισβήτηση της καταλληλότητας του συστήματος επαλήθευσης που αναφέρει ο ισχυρισμός. Θα πρέπει επίσης να σημειωθεί ότι θα πρέπει να διενεργηθεί εγκαίρως από τις ινδικές αρχές πρόσθετη εξέταση ελλείψει αποτελεσματικά εφαρμοζόμενου συστήματος επαλήθευσης, ήτοι κανονικά πριν την επιτόπου επαλήθευση των στοιχείων στο πλαίσιο της έρευνας για αντισταθμιστικό δασμό. Ο υπολογισμός της καθ΄ υπέρβαση διαγραφής δασμού που παρέσχε ένας εξαγωγέας μετά την κοινολόγηση ούτε έγινε έγκαιρα ούτε διενεργήθηκε από τις ΔΑΙ. Ως εκ τούτου, θα πρέπει να αγνοηθεί.

(46) Το ποσό της επιδότησης των εξαγωγέων που χρησιμοποίησαν το καθεστώς ALS υπολογίστηκε με βάση τους εισαγωγικούς δασμούς που δεν εισπράχθηκαν (βασικός δασμός και ειδικός πρόσθετος τελωνειακός δασμός) επί των εισαγόμενων συντελεστών παραγωγής στο πλαίσιο των τεσσάρων επιμέρους καθεστώτων που χρησιμοποιήθηκαν για το υπό εξέταση προϊόν κατά την περίοδο έρευνας της επανεξέτασης, όπως αναφέρεται στο σημείο 31 του αιτιολογικού (αριθμητής). Σύμφωνα με το άρθρο 7 παράγραφος 1 στοιχείο α) του βασικού κανονισμού, αφαιρέθηκαν από το ποσό της επιδότησης τα αναγκαία τέλη για τη λήψη της επιδότησης, στις περιπτώσεις που υποβλήθηκε σχετική αιτιολογημένη αίτηση. Σύμφωνα με το άρθρο 7 παράγραφος 2 του βασικού κανονισμού, τα εν λόγω ποσά επιδότησης κατανεμήθηκαν στον κύκλο εργασιών των εξαγωγών του υπό εξέταση προϊόντος κατά την περίοδο έρευνας επανεξέτασης (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες.

(47) Έξι εταιρείες απεκόμισαν οφέλη από το εν λόγω καθεστώς κατά την περίοδο έρευνας επανεξέτασης και έλαβαν επιδοτήσεις μεταξύ 22,0% και 25,8% (βλ. Πίνακα παρακάτω στο σημείο 154 του αιτιολογικού).

2. Καθεστώς πιστώσεων εισαγωγικών δασμών («DERBS»)

α) Νομική βάση

(48) Η λεπτομερής περιγραφή του καθεστώτος DERBS βρίσκεται στην παράγραφο 4.3 του εγγράφου Πολιτικής ΕΞ/ΕΙΣ 2002-2007 και στο κεφάλαια 4 του EΔ I 02-07.

β) Επιλεξιμότητα

(49) Όλοι οι κατασκευαστές-εξαγωγείς ή έμποροι-εξαγωγείς μπορούν να αποκομίσουν οφέλη από αυτό το καθεστώς.

γ) Πρακτική εφαρμογή του DERBS

(50) Κάθε επιλέξιμος εξαγωγέας μπορεί να ζητήσει πιστώσεις στο πλαίσιο του καθεστώτος DERBS οι οποίες υπολογίζονται ως ποσοστό της αξίας των εξαγόμενων προϊόντων στο πλαίσιο αυτού του καθεστώτος. Αυτά τα ποσοστά DERBS καθορίστηκαν από τις ΔΑΙ για τα περισσότερα προϊόντα, συμπεριλαμβανομένου του υπό εξέταση προϊόντος. Καθορίζονται με βάση τα πρότυπα SION, με την υπόθεση ότι το εξαγόμενο προϊόν περιέχει εισαγόμενους συντελεστές παραγωγής και λαμβανομένης υπόψη της επίπτωσης του τελωνειακού δασμού σ' αυτές τις υποτιθέμενες εισαγωγές, ανεξάρτητα από το αν έχουν πράγματι καταβληθεί οι εισαγωγικοί δασμοί ή όχι.

(51) Για να είναι μια εταιρεία επιλέξιμη να χρησιμοποιήσει αυτό το καθεστώς, πρέπει να εξάγει προϊόντα. Κατά τη χρονική στιγμή της εξαγωγικής συναλλαγής, ο εξαγωγέας πρέπει να υποβάλει δήλωση στις ΔΑΙ στις οποίες θα αναφέρει ότι η εξαγωγή πραγματοποιείται βάσει του καθεστώτος DERBS. Για την εξαγωγή των προϊόντων, οι ινδικές τελωνειακές αρχές εκδίδουν, κατά τη διαδικασία αποστολής, τιμολόγιο για φορτωθέντα εμπορεύματα προς εξαγωγή στο οποίο αναφέρεται, μεταξύ άλλων, το ποσό της πίστωσης στο πλαίσιο του καθεστώτος DEPBS που πρέπει να χορηγηθεί για την εν λόγω εξαγωγική συναλλαγή. Στη φάση αυτή της εξαγωγής, ο εξαγωγέας γνωρίζει το κέρδος που θα έχει. Μετά την έκδοση τιμολογίου για φορτωθέντα εμπορεύματα προς εξαγωγή από τις τελωνειακές αρχές, οι ΔΑΙ δεν έχουν δικαίωμα χορήγησης πίστωσης DERBS. Το σχετικό ποσοστό DERBS για τον υπολογισμό του οφέλους είναι εκείνο που εφαρμόζεται κατά τη στιγμή της υποβολής της δήλωσης εξαγωγής. Συνεπώς, δεν υπάρχει πιθανότητα αναδρομικής τροποποίησης του επιπέδου κέρδους.

(52) Διαπιστώθηκε επίσης ότι, σύμφωνα με τα ινδικά λογιστικά πρότυπα, οι πιστώσεις DERBS εκλαμβάνονται βάσει της αυτοτέλειας των χρήσεων ως έσοδο στους εμπορικούς λογαριασμούς, κατά την πλήρωση της εξαγωγικής υποχρέωσης.

(53) Αυτές οι πιστώσεις μπορούν να χρησιμοποιηθούν για την πληρωμή δασμών επί μεταγενέστερων εισαγωγών όλων των εμπορευμάτων που μπορούν να εισάγονται άνευ περιορισμών, εκτός των κεφαλαιουχικών αγαθών. Τα εμπορεύματα που εισάγονται έναντι των εν λόγω πιστώσεων μπορούν να πωληθούν στην εγχώρια αγορά (υπόκεινται σε φόρο επί των πωλήσεων) ή να χρησιμοποιηθούν κατά διαφορετικό τρόπο.

(54) Οι πιστώσεις στο πλαίσιο του καθεστώτος DERBS μπορούν να μεταβιβαστούν ελεύθερα και ισχύουν για περίοδο 12 μηνών από την ημερομηνία εκδόσεως.

(55) Μία αίτηση για πιστώσεις DERBS μπορεί να καλύπτει μέχρι 25 εξαγωγικές συναλλαγές και, αν αποσταλεί με ηλεκτρονική μορφή, απεριόριστο αριθμό εξαγωγικών συναλλαγών. Δεν υπάρχουν αυστηρές προθεσμίες που πρέπει να τηρούνται de facto επειδή οι χρονικές περίοδοι που αναφέρονται στο κεφάλαιο 4.47 του EΔ I 02-07 υπολογίζονται πάντα με βάση την πιο πρόσφατη εξαγωγική συναλλαγή που περιλαμβάνεται σε μία συγκεκριμένη αίτηση για καθεστώς DERBS.

δ) Σχόλια μετά την κοινολόγηση

(56) Μετά την κοινολόγηση, τρεις εξαγωγείς, που απεκόμισαν όφελος από το εν λόγω καθεστώς, υπέβαλαν σχόλια σχετικά με την ανάλυση του καθεστώτος DERBS που αναφέρεται παραπάνω. Παρατήρησαν ότι α) αντίθετα με τα πορίσματα των σημείων 53 και 59, οι συντελεστές παραγωγής που εισήχθησαν στο πλαίσιο του καθεστώτος DERBS πρέπει, κατά τον ισχυρισμό τους, να χρησιμοποιηθούν για την εξαγωγική παραγωγή, και η πίστωση DERBS μπορεί, κατά τον ισχυρισμό, να χορηγηθεί μόνον εάν επιβλήθηκαν εισαγωγικοί δασμοί στους συντελεστές παραγωγής των προϊόντων εξαγωγής, β) η νέα μέθοδος υπολογισμού των αντισταθμίσιμων ποσών (που επικεντρώνεται στις εξαγωγικές συναλλαγές, βλ. παρακάτω σημεία 61 και 62) δεν πρέπει να χρησιμοποιηθεί, διότι όφελος αποκομίζεται, κατά τον ισχυρισμό, μόνο κατά τη χρησιμοποίηση της πίστωσης, και διότι η νέα προσέγγιση αυθαίρετα δεν λαμβάνει υπόψη τα κοινοτικά προηγούμενα, γ) το καθεστώς DERBS πρέπει να αντισταθμιστεί μόνο στον βαθμό που χορηγήθηκαν τέτοιες πιστώσεις για το υπό εξέταση προϊόν, και δ) θα πρέπει να ληφθεί υπόψη η μείωση του ποσοστού της πιστώσεως στο πλαίσιο του καθεστώτος DERBS που πραγματοποιήθηκε τον Φεβρουάριο 2004.

ε) Συμπεράσματα για το καθεστώς DERBS

(57) Το καθεστώς DERBS παρέχει επιδοτήσεις κατά την έννοια του άρθρου 2 παράγραφος 1 στοιχείο α) σημείο ii) του βασικού κανονισμού. Μια πίστωση DERBS αποτελεί οικονομική συνεισφορά των ΔΑΙ, δεδομένου ότι η πίστωση θα χρησιμοποιηθεί τελικά για να εξουδετερώσει τους εισαγωγικούς δασμούς, μειώνοντας έτσι τα έσοδα των ΔΑΙ από τον δασμό που θα ήταν κανονικά απαιτητός. Επιπλέον, η πίστωση για το καθεστώς DERBS αποφέρει όφελος στον εξαγωγέα, διότι βελτιώνει τα ρευστά διαθέσιμά του.

(58) Επιπλέον, το καθεστώς DERBS εξαρτάται δια νόμου από την επίτευξη εξαγωγικής επίδοσης και επομένως θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 3 παράγραφος 4 στοιχείο α) του βασικού κανονισμού.

(59) Αυτό το καθεστώς δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 2 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους αυστηρούς κανόνες που καθορίζονται στο παράρτημα Ι σημείο (i), στο παράρτημα ΙΙ (ορισμός και κανόνες για την επιστροφή δασμών) και στο παράρτημα ΙΙΙ (ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά τη διαδικασία παραγωγής, και το ποσό της πίστωσης δεν υπολογίζεται σε συνάρτηση με τους πραγματικά χρησιμοποιηθέντες συντελεστές παραγωγής. Επίσης δεν υπάρχει κάποιο άλλο εφαρμοζόμενο καθεστώς ή διαδικασία που να επιβεβαιώνει ποιοι είναι οι συντελεστές παραγωγής που καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του σημείου i) του παραρτήματος Ι και των παραρτημάτων ΙΙ και ΙΙΙ του βασικού κανονισμού. Τέλος, οι παραγωγοί μπορούν να επωφεληθούν από τα οφέλη που απορρέουν από το καθεστώς DERBS, ανεξάρτητα από το αν εισάγουν συντελεστές παραγωγής. Για να έχει δικαίωμα χρησιμοποίησης του καθεστώτος ένας εξαγωγέας, αρκεί να εξάγει απλώς εμπορεύματα, χωρίς να πρέπει να αποδείξει ότι έχει εισαγάγει εισροές για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς DERBS.

(60) Ούτε ο ισχυρισμός που προέβαλε ένας εξαγωγέας ότι οι συντελεστές παραγωγής που εισήχθησαν στο πλαίσιο του εν λόγω καθεστώτος πρέπει να χρησιμοποιηθούν για την εξαγωγική παραγωγή ούτε ο ισχυρισμός ότι οι πιστώσεις DERBS μπορούν να χορηγηθούν μόνο υπό τον όρο ότι επιβλήθηκε εισαγωγικός δασμός στους συντελεστές παραγωγής που χρησιμοποιήθηκαν , δεν τεκμηριώθηκαν. Στο πλαίσιο αυτό θα πρέπει να σημειωθεί ότι οι ΔΑΙ ουδέποτε έθεσαν υπό αμφισβήτηση την πραγματική περιγραφή του καθεστώτος DERBS όπως αναφέρεται παραπάνω. Επομένως, αυτοί οι ισχυρισμοί απορρίφθηκαν.

στ) Υπολογισμός του ποσού της επιδότησης

(61) Σύμφωνα με τα άρθρα 2 παράγραφος 2 και 5 του βασικού κανονισμού, το ποσό των αντισταθμίσιμων επιδοτήσεων υπολογίζεται με βάση το κέρδος που προσπορίζεται ο δικαιούχος, το οποίο διαπιστώνεται κατά τη διάρκεια της περιόδου της έρευνας. Ως προς αυτό, θεωρήθηκε ότι ο δικαιούχος απεκόμισε όφελος κατά την στιγμή της εξαγωγικής συναλλαγής βάσει αυτού του καθεστώτος. Επί του παρόντος, οι ΔΑΙ δύνανται να παραιτηθούν από την απαίτηση είσπραξης των δασμών, πράγμα που αποτελεί χρηματοδοτική συνδρομή κατά την έννοια του άρθρου 2 παράγραφος 1 στοιχείο α) σημείο ii) του βασικού κανονισμού. Όπως αναφέρεται ανωτέρω στην αιτιολογική σκέψη 51 , μόλις οι τελωνειακές αρχές εκδώσουν τιμολόγιο για φορτωθέντα εμπορεύματα προς εξαγωγή που αναφέρει, μεταξύ άλλων, το ποσό της πίστωσης DERBS που πρόκειται να χορηγηθεί για την εν λόγω εξαγωγική συναλλαγή, οι ΔΑΙ δεν έχουν τη δυνατότητα ούτε να χορηγήσουν επιδοτήσεις ούτε να ορίσουν το ποσό των επιδοτήσεων. Επίσης, όπως προαναφέρθηκε στην ίδια αιτιολογική σκέψη, οιαδήποτε αλλαγή στο ποσοστό της πίστωσης DERBS στο διάστημα μεταξύ της πραγματικής εξαγωγής και της έκδοσης άδειας για καθεστώς DERBS δεν έχει αναδρομική ισχύ στο επίπεδο του χορηγούμενου οφέλους. Επιπλέον, όπως αναφέρεται ανωτέρω στην αιτιολογική σκέψη 52 , οι εταιρείες μπορούν, σύμφωνα με τα ινδικά λογιστικά πρότυπα, να εκλαμβάνουν τις πιστώσεις DERBS βάσει της αυτοτέλειας των χρήσεων ως έσοδο στο στάδιο της εξαγωγικής συναλλαγής. Τέλος, στο μέτρο που η εταιρεία γνωρίζει ότι θα λάβει επιδότηση στο πλαίσιο του καθεστώτος DERBS, και χρησιμοποιεί ήδη και άλλα καθεστώτα, βρίσκεται ήδη σε πλεονεκτικότερη ανταγωνιστική θέση επειδή μπορεί να χρησιμοποιήσει την επιδότηση για να προσφέρει χαμηλότερες τιμές.

(62) Το σκεπτικό για την επιβολή αντισταθμιστικού δασμού είναι ακριβώς να εξουδετερωθούν οι αθέμιτες εμπορικές πρακτικές που στηρίζονται σε παράνομο ανταγωνιστικό πλεονέκτημα. Με βάση τα προαναφερόμενα, ενδείκνυται να θεωρηθεί το όφελος που αποκομίζεται από το καθεστώς DERBS ως το σύνολο των πιστώσεων που έχουν εισπραχθεί για όλες τις εξαγωγικές συναλλαγές που έχουν πραγματοποιηθεί στο πλαίσιο αυτού του καθεστώτος κατά την περίοδο της έρευνας.

(63) Τα σχόλια για την κοινολόγηση δεν οδήγησαν σε αναθεώρηση αυτής της μεθόδου υπολογισμού. Η νέα μέθοδος έχει ήδη χρησιμοποιηθεί πρόσφατα, π.χ. από τις Ευρωπαϊκές Κοινότητες στο πλαίσιο ορισμένων συστημάτων ηλεκτροδίων γραφίτη[7]. Επιπλέον, οι αρχές της νομικής βεβαιότητας και των νόμιμων προσδοκιών δεν εμποδίζουν την εν λόγω αλλαγή μεθόδου. Κατά πρώτον, η νέα μέθοδος δεν οδηγεί στην πλήρη επαναξιολόγηση του καθεστώτος, που, στην πραγματικότητα, ήταν ανέκαθεν αντισταθμίσιμο. Αφορά μόνο τον υπολογισμό του ποσού της επιδότησης, ούτως ώστε να συνδεθεί στενότερα με την πραγματική κατάσταση κατά τη δεδομένη περίοδο έρευνας. Κατά δεύτερον, αυτή η προσέγγιση απορρέει, μεταξύ άλλων, από τα πραγματικά περιστατικά που διαπίστωσε η Επιτροπή κατά τη διάρκεια των πρόσφατων ερευνών, ήτοι από τη καταχώριση των πιστώσεων DERBS βάσει της αυτοτέλειας των χρήσεων ως έσοδο στους εμπορικούς λογαριασμούς και τη de facto έλλειψη προθεσμιών υποβολής αίτησης για αυτές τις πιστώσεις στο πλαίσιο της Πολιτικής ΕΞ/ΕΙΣ. Επιπλέον, τα σχόλια μετά την κοινολόγηση επιβεβαίωσαν ότι κατά τη στιγμή της εξαγωγικής συναλλαγής στο πλαίσιο του εν λόγω καθεστώτος ένας εξαγωγέας εξασφάλισε αμετάκλητο δικαίωμα για τις πιστώσεις DERBS. Εντούτοις, όπως αναφέρεται παραπάνω στο σημείο 61 του αιτιολογικού, η στιγμή αυτή είναι αποφασιστική για να κριθεί αν αποκομίστηκε όφελος, και όχι η μετέπειτα χρησιμοποίηση, διότι ένας εξαγωγέας που έχει ήδη τέτοιο κεκτημένο δικαίωμα είναι σε πλεονεκτικότερη χρηματοοικονομική άποψη.

(64) Αντίθετα με τις παρατηρήσεις ορισμένων παραγωγών-εξαγωγέων, ακόμη και η πίστωση DERBS που προέκυψε από την εξαγωγή προϊόντων άλλων από το υπό εξέταση προϊόν έπρεπε να ληφθεί υπόψη για τον καθορισμό του ποσού της αντισταθμίσιμης πίστωσης DERBS. Εντούτοις, στο πλαίσιο του καθεστώτος DERBS, δεν υπάρχει υποχρέωση που να περιορίζει τη χρήση των πιστώσεων DERBS για την εισαγωγή αδασμολόγητων συντελεστών παραγωγής σχετικών με συγκεκριμένο προϊόν. Αντίθετα, οι πιστώσεις DERBS μπορούν να μεταβιβάζονται ελεύθερα, μπορούν ακόμη και να πωλούνται και να χρησιμοποιούνται για τις εισαγωγές οιωνδήποτε εμπορευμάτων που μπορούν να εισάγονται άνευ περιορισμών (οι συντελεστές παραγωγής του υπό εξέταση προϊόντος ανήκουν σ' αυτήν την κατηγορία), εκτός των κεφαλαιουχικών αγαθών. Συνεπώς, το υπό εξέταση προϊόν μπορεί να ωφεληθεί από όλες τις πιστώσεις DEPBS.

(65) Επιπλέον, δεν είναι δυνατόν να ληφθούν υπόψη μειώσεις του ποσοστού των πιστώσεων DERBS μετά την περίοδο έρευνας επανεξέτασης, δεδομένου ότι το άρθρο 11 παράγραφος 1 του βασικού κανονισμού προβλέπει ότι δεν θα ληφθούν υπόψη οι πληροφορίες σχετικά με περίοδο μεταγενέστερη της ΠΕ. Εξάλλου, δεν υπάρχει εγγύηση ότι οι ΔΑΙ δεν θα αυξήσουν το ποσοστό των πιστώσεων DERBS στο μέλλον.

(66) Στις περιπτώσεις που oι ισχυρισμοί που προβλήθηκαν είναι δικαιολογημένοι, τα αναγκαία τέλη που καταβλήθηκαν για να ληφθεί η επιδότηση αφαιρέθηκαν από τις πιστώσεις που καθορίστηκαν για να ληφθούν τα ποσά της επιδότησης (αριθμητής), σύμφωνα με το άρθρο 7 παράγραφος 1 στοιχείο α του βασικού κανονισμού. Σύμφωνα με το άρθρο 7 παράγραφος 2 του βασικού κανονισμού, τα εν λόγω ποσά επιδότησης κατανεμήθηκαν στο συνολικό κύκλο εργασιών των εξαγωγών του υπό εξέταση προϊόν κατά την περίοδο έρευνας επανεξέτασης (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. Πέντε εταιρείες απεκόμισαν όφελος από το εν λόγω καθεστώς κατά την περίοδο έρευνας επανεξέτασης και έλαβαν επιδοτήσεις μεταξύ 3,2% και 8% (βλ. Πίνακα παρακάτω στο σημείο 154 του αιτιολογικού).

3. Καθεστώς μονάδων εξαγωγικού προσανατολισμού («EOUS»)/Καθεστώς Ειδικών Οικονομικών Ζωνών(«SEZS»)

α) Νομική βάση

(67) Οι λεπτομέρειες αυτών των καθεστώτων περιέχονται στα κεφάλαια 6 (EOUS) και 7 (SEZS) αντίστοιχα του εγγράφου Πολιτικής ΕΞ/ΕΙΣ 02-07 και EΔ I 02-07.

β) Επιλεξιμότητα

(68) Mε εξαίρεση τις καθαρά εμπορικές εταιρείες, όλες οι επιχειρήσεις που, κατ’ αρχήν, αναλαμβάνουν να εξάγουν ολόκληρη την παραγωγή εμπορευμάτων ή υπηρεσιών μπορούν να συσταθούν υπό καθεστώς EOUS και SΕZS. Εντούτοις, αντίθετα από τον τομέα των υπηρεσιών και της γεωργίας, οι επιχειρήσεις στους βιομηχανικούς τομείς οφείλουν να πληρούν ελάχιστο όριο επενδύσεων σε πάγια στοιχεία του ενεργητικού (10 εκατ. ινδικές ρουπίες) για να έχουν δικαίωμα συμμετοχής στο EOUS.

δ) Πρακτική εφαρμογή

(69) Το SEZS είναι το καθεστώς που διαδέχεται το καθεστώς μονάδων εξαγωγικού προσανατολισμού («EPZS»). Οι ειδικές οικονομικές ζώνες είναι σαφώς οριοθετημένες ζώνες δασμολογικής απαλλαγής, που θεωρούνται από το έγγραφο Πολιτικής ΕΞ/ΕΙΣ 02-07 ως ξένο έδαφος για τους σκοπούς των εμπορικών συναλλαγών, των δασμών και φορολογικών επιβαρύνσεων. Ήδη λειτουργούν 14 ειδικές οικονομικές ζώνες και έχει εγκριθεί η σύσταση άλλων 13 ειδικών οικονομικών ζωνών από τις ινδικές αρχές.

(70) Από την άλλη πλευρά, οι μονάδες εξαγωγικού προσανατολισμού είναι περισσότερο ευέλικτες γεωγραφικά και μπορούν να συσταθούν οπουδήποτε στην Ινδία. Το καθεστώς αυτό είναι συμπληρωματικό προς αυτό των ειδικών οικονομικών ζωνών.

(71) Η αίτηση για εφαρμογή καθεστώτος EOUS ή SEZS πρέπει να περιλαμβάνει λεπτομέρειες για την περίοδο των επόμενων πέντε ετών όσον αφορά, μεταξύ άλλων, τις προβλεπόμενες ποσότητες παραγωγής, την προβλεπόμενη αξία των εξαγωγών, τις ανάγκες εισαγωγής και τις εγχώριες ανάγκες. Αν οι αρχές δεχθούν την αίτηση της εταιρείας, η εταιρεία ενημερώνεται για τους όρους και τις προϋποθέσεις που συνεπάγεται η αποδοχή αυτή. Η συμφωνία για αναγνώριση καθεστώτος SEZS/EOUS για μια εταιρεία ισχύει για μια πενταετία. Η περίοδος αυτή μπορεί να παραταθεί για πέντε συναπτές περιόδους.

(72) Σημαντική υποχρέωση μιας μονάδας εξαγωγικού προσανατολισμού ή μιας ειδικής οικονομικής ζώνης, όπως ορίζει το έγγραφο Πολιτικής ΕΞ/ΕΙΣ 02-07, είναι η επίτευξη καθαρών συναλλαγματικών κερδών, ήτοι σε μια περίοδο αναφοράς η συνολική αξία των εξαγωγών πρέπει να είναι υψηλότερη από τη συνολική αξία των εισαγόμενων εμπορευμάτων.

(73) Οι μονάδες εξαγωγικού προσανατολισμού/ειδικές οικονομικές ζώνες δικαιούνται των παρακάτω παραχωρήσεων:

(i) απαλλαγή από εισαγωγικούς δασμούς για όλους τους τύπους εμπορευμάτων (συμπεριλαμβανομένων των κεφαλαιουχικών αγαθών, πρώτων υλών και αναλώσιμων) που απαιτούνται για την κατασκευή, την παραγωγή, τη μεταποίηση ή που χρησιμοποιούνται στο πλαίσιο των διαδικασιών αυτών·

(ii) απαλλαγή από τους ειδικούς φόρους κατανάλωσης επί των εμπορευμάτων που αγοράζονται στην εγχώρια αγορά.

(iii) επιστροφή του κεντρικού φόρου επί των πωλήσεων που έχει καταβληθεί για τα εμπορεύματα που έχουν αγοραστεί στην εγχώρια αγορά.

(iv) δυνατότητα πώλησης μέρους της παραγωγής στην εγχώρια αγορά έναντι πληρωμής των επιβαλλόμενων δασμών επί του τελικού προϊόντος, κατά παρέκκλιση της γενικής υποχρέωσης εξαγωγής της συνολικής παραγωγής.

(v) απαλλαγή από τον φόρο εισοδήματος που είναι κανονικά απαιτητός για τα κέρδη από τις εξαγωγικές πωλήσεις σύμφωνα με το τμήμα 10Α ή το τμήμα 10Β του νόμου για τον φόρο εισοδήματος, για δεκαετή περίοδο μετά την έναρξη των ενεργειών της, αλλά όχι αργότερα από το 2010·

(vi) δυνατότητα ξένης ιδιοκτησίας μετοχών κατά 100 %.

(74) Παρόλο που οι παραχωρήσεις στο πλαίσιο και των δύο καθεστώτων είναι κατά πολύ συγκρίσιμες, υπάρχουν ορισμένες διαφορές. Π.χ., μόνο μια μονάδα οικονομικού προσανατολισμού μπορεί να εξασφαλίσει 50% μείωση των δασμών που καταβάλλονται επί των εγχωρίων πωλήσεων, ενώ σε μια ειδική οικονομική ζώνη πρέπει να καταβάλλεται το 100% των δασμών επί των εν λόγω πωλήσεων. Μια μονάδα εξαγωγικού προσανατολισμού μπορεί να πωλεί μέχρι 50% του κύκλου εργασιών της εγχωρίως σε τέτοια μειωμένη τιμή.

(75) Οι μονάδες που λειτουργούν στο πλαίσιο αυτών των καθεστώτων τελούν υπό τελωνειακή επιτήρηση σύμφωνα με το τμήμα 65 του νόμου περί τελωνείων.

(76) Οι μονάδες είναι υποχρεωμένες να τηρούν με τον οριζόμενο τύπο καταχωρίσεις όλων των σχετικών εισαγωγών και της κατανάλωσης και χρησιμοποίησης όλων των εισαγόμενων συντελεστών παραγωγής καθώς και των πραγματοποιούμενων εξαγωγών. Τα εν λόγω έγγραφα θα πρέπει να υποβάλλονται περιοδικά, κατόπιν αιτήσεως, στις αρμόδιες αρχές ("τριμηνιαίες και ετήσιες εκθέσεις προόδου"):

(77) Εντούτοις, «ουδέποτε θα ζητηθεί [από μια μονάδα εξαγωγικού προσανατολισμού ή μια ειδική οικονομική ζώνη] να συνδέσει κάθε αποστολή για εισαγωγή με τις εξαγωγές της, τις μεταφορές σε άλλες μονάδες, τις πωλήσεις στην εγχώρια αγορά ή τα αποθέματα», παράγραφος 10.2 του προσαρτήματος 14-Ι και παράγραφος 13.2 του προσαρτήματος 14-ΙΙ του ΕΔ 02-07.

(78) Οι εγχώριες πωλήσεις πραγματοποιούνται και καταχωρίζονται με σύστημα αυτοπιστοποίησης. Η διαδικασία διεκπεραίωσης των αποστολών για εξαγωγή μιας μονάδας εξαγωγικού προσανατολισμού επιθεωρείται από τελωνειακό υπάλληλο ή υπάλληλο αρμόδιο για τους ειδικούς φόρους κατανάλωσης, που κατέχει μόνιμη θέση στην εν λόγω μονάδα. Η εταιρεία είναι υποχρεωμένη να επιστρέψει στις ΔΑΙ τα έξοδα για τον μισθό του εν λόγω μόνιμου υπαλλήλου.

(79) «Όλες οι δραστηριότητες των μονάδων ειδικής οικονομικής ζώνης στην εν λόγω ζώνη, εκτός εάν ορίζεται διαφορετικά, συμπεριλαμβανομένης της εξαγωγής και επανεισαγωγής των εμπορευμάτων θα υπόκεινται σε διαδικασία αυτοπιστοποίησης», σύμφωνα με την παράγραφο 29 του προσαρτήματος 14-ΙΙ των κρατών ΕΔ 02-07. Ως εκ τούτου, δεν πραγματοποιούνται οι συνήθεις έλεγχοι των αποστολών για εξαγωγή μιας μονάδας ειδικής οικονομικής ζώνης από τις τελωνειακές αρχές.

(80) Στην προκειμένη περίπτωση, το καθεστώς EOUS χρησιμοποιήθηκε από ένα από τους συνεργασθέντες εξαγωγείς. Δεδομένου ότι δεν χρησιμοποιήθηκε καθεστώς SEZS, δεν είναι συνεπώς απαραίτητο να αναλυθεί ο αντισταθμιστικός χαρακτήρας του εν λόγω καθεστώτος. Ο συνεργασθείς εξαγωγέας που χρησιμοποίησε το καθεστώς EOUS, το χρησιμοποίησε για την εισαγωγή πρώτων υλών και κεφαλαιουχικών αγαθών χωρίς εισαγωγικούς δασμούς, για να προμηθεύσει στην εγχώρια αγορά εμπορεύματα χωρίς ειδικό φόρο κατανάλωσης και να εισπράξει επιστροφή του φόρου επί των πωλήσεων, καθώς και να πωλήσει μέρος της παραγωγής του στην εγχώρια αγορά. Ως εκ τούτου, απεκόμισε όλα τα οφέλη, όπως περιγράφεται παραπάνω στο σημείο 73 του αιτιολογικού υπό i) έως iv). Ο εν λόγω εξαγωγέας απεκόμισε επίσης ωφέλη σύμφωνα με τις διατάξεις για την απαλλαγή από τον φόρο εισοδήματος των μονάδων εξαγωγικού προσανατολισμού. Εντούτοις, δεδομένου ότι η εν λόγω απαλλαγή από τον φόρο υπόκειται στο ευρύτερα διαθέσιμο καθεστώς απαλλαγής από τον φόρο εισοδήματος, αναλύεται παρακάτω στα σημεία 117 και 118 του αιτιολογικού.

δ) Σχόλια μετά την κοινολόγηση

(81) Μετά την κοινολόγηση, ένας παραγωγός-εξαγωγέας παρατήρησε ότι εάν εφαρμόζονται αντισταθμιστικά μέτρα στις μονάδες εξαγωγικού προσανατολισμού, θα πρέπει να εφαρμόζονται μόνο στον βαθμό που οι φόροι που καταβάλλονται για τις εγχώριες πωλήσεις δεν καλύπτουν πλήρως το ποσό των εισαγωγικών δασμών από τους οποίους απαλλάσσονται οι συντελεστές παραγωγής που χρησιμοποιούνται για την παραγωγή που πωλείται εγχωρίως ("καθ’ υπέρβαση διαγραφή"): Ο εξαγωγέας πιστεύει ότι όσον αφορά το καθεστώς EOUS, που κατά τον ισχυρισμό του μοιάζει με το κοινοτικό καθεστώς ενεργητικής τελειοποίησης, έχει καθιερωθεί σύστημα ελέγχου σύμφωνα με τις διατάξεις των παραρτημάτων Ι, ΙΙ και ΙΙΙ του βασικού κανονισμού. Για το θέμα αυτό, προέβαλε το επιχείρημα ότι οι ΔΑΙ δεν απαιτούσαν για κάθε αποστολή να συνδέονται οι συντελεστές παραγωγής με την προκύπτουσα εξαγωγική παραγωγή (βλ. σημείο 77 του αιτιολογικού), δεδομένου ότι δεν είναι απαραίτητο, σύμφωνα με τον βασικό κανονισμό ή τη συμφωνία του ΠΟΕ για τις επιδοτήσεις και τα αντισταθμιστικά μέτρα για την εξασφάλιση ορθού συστήματος ελέγχου. Επιπλέον, ο εξαγωγέας ανέφερε ότι το εσωτερικό σύστημα κατάρτισης φύλλου για τον έλεγχο των παρτίδων παρέχει πληροφορίες για τη σχέση μεταξύ εισροών και εκροών. Ο εξαγωγέας τόνισε επίσης ότι οι εγχώριες του πωλήσεις αποτελούσαν λιγότερο από 5% των πωλήσεών του κατά την ΠΕ. Προέβαλε επίσης τον ισχυρισμό ότι η περιοδική εκτίμηση των επιστροφών φόρου επί των μηνιαίων πωλήσεων από τις ΔΑΙ επαρκεί για την επίτευξη των προτύπων ελέγχου που θέτει ο βασικός κανονισμός.

(82) Εξάλλου ο εξαγωγέας ισχυρίστηκε ότι i) κατά τον υπολογισμό δεν θα πρέπει να ληφθεί υπόψη η ποσότητα των πρώτων υλών που εισήχθησαν κατά την περίοδο της έρευνας επανεξέτασης, όπως αναφέρεται στο σημείο 19 του αιτιολογικού της ετήσιας έκθεσης προόδου της εν λόγω μονάδας εξαγωγικού προσανατολισμού, αλλά η ποσότητα των πρώτων υλών που καταναλώθηκαν κατά την εν λόγω περίοδο, όπως αναφέρεται στο σημείο 20 του αιτιολογικού της ίδιας έκθεσης, και ii) η περίοδος κατανομής για τους δασμούς που προκύπτουν από την εισαγωγή κεφαλαιουχικών αγαθών θα πρέπει να βασίζεται στην περίοδο απόσβεσης της εκάστοτε εταιρείας και όχι στον μέσον όρο της περιόδου απόσβεσης για όλους τους συνεργασθέντες παραγωγούς-εξαγωγείς. Επιπλέον, ισχυρίστηκε ότι ο προστιθέμενος τόκος (εμπορικό επιτόκιο που ισχύει στην Ινδία κατά την ΠΕ) θα πρέπει να μειωθεί κατά τον σταθμισμένο μέσον όρο του τόκου που κατέβαλε κατά την ίδρυσή της η εν λόγω μονάδα την περίοδο έρευνας της επανεξέτασης.

ε) Συμπεράσματα για το καθεστώς DERBS

(83) Η απαλλαγή μιας μονάδας εξαγωγικού προσανατολισμού από δύο τύπους εισαγωγικών δασμών («βασικός δασμός» και «ειδικός πρόσθετος δασμός») και η επιστροφή του φόρου επί των πωλήσεων είναι χρηματοδοτικές συνεισφορές των ΔΑΙ κατά την έννοια του άρθρου 2 παράγραφος 1 στοιχείο α σημείο ii) του βασικού κανονισμού. Οι ΔΑΙ παραιτούνται από την απαίτηση σε έσοδα που θα οφείλονταν κανονικά εάν δεν εφαρμοζόταν το εν λόγω καθεστώς, πράγμα που παρέχει όφελος στην ΕOU κατά την έννοια του άρθρου 2 παράγραφος 2 του βασικού κανονισμού, διότι εξοικονομεί ρευστά διαθέσιμα δεδομένου ότι δεν χρειάζεται να καταβάλει τους κανονικά οφειλόμενους δασμούς και ότι εξασφαλίζει επιστροφή του φόρου επί των πωλήσεων.

(84) Η απαλλαγή από τον ειδικό φόρο κατανάλωσης και από το ισοδύναμο εισαγωγικού δασμού («πρόσθετος δασμός») δεν συνεπάγεται ωστόσο σε διαφυγόντα έσοδα που κανονικά οφείλονται. Εάν καταβάλλονταν ο ειδικός φόρος κατανάλωσης και ο πρόσθετος δασμός, θα μπορούσαν να χρησιμοποιηθούν ως πίστωση για μελλοντικούς οφειλόμενους δασμούς (ο λεγόμενος μηχανισμός «CENVAT»). Ως εκ τούτου, οι δασμοί αυτοί δεν είναι οριστικοί. Μέσω της πίστωσης «CENVAT» μόνο στην προστιθέμενη αξία επιβάλλεται οριστικός δασμός, όχι στις εισροές.

(85) Συνεπώς, μόνο η απαλλαγή από τους βασικούς δασμούς και τους ειδικούς πρόσθετους δασμούς και η επιστροφή των φόρων επί των πωλήσεων αποτελούν επιδοτήσεις κατά την έννοια του άρθρου 2 του βασικού κανονισμού. Εξαρτώνται δια νόμου από την επίτευξη εξαγωγικής επίδοσης και επομένως θεωρείται ότι έχουν ατομικό χαρακτήρα και είναι αντισταθμίσιμες βάσει του άρθρου 3 παράγραφος 4 στοιχείο α) του βασικού κανονισμού. Ο εξαγωγικός στόχος μιας μονάδας εξαγωγικού προσανατολισμού, όπως αναφέρεται στην παράγραφο 6.1 του εγγράφου Πολιτικής ΕΞ/ΕΙΣ 02-07 αποτελεί απαραίτητη προϋπόθεση για την εξασφάλιση των κινήτρων.

(86) Επιπλέον, καμία από τις εν λόγω επιδοτήσεις, αντίθετα με τις παρατηρήσεις που υπέβαλε ένας εξαγωγέας, δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης, κατά την έννοια του άρθρου 2 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνες με τους αυστηρούς κανόνες που καθορίζονται στο παράρτημα Ι (σημεία η και θ), στο παράρτημα ΙΙ (ορισμός και κανόνες για την επιστροφή ) και στο παράρτημα ΙΙΙ (ορισμός και κανόνες για την επιστροφή σε περίπτωση υποκατάστασης) του βασικού κανονισμού. Ο ισχυρισμός περί δυνατότητας σύγκρισης του EOUS με το καθεστώς ενεργητικής τελειοποίησης της ΕΚ δεν έχει νόημα στην προκειμένη περίπτωση δεδομένου ότι το καθεστώς της ΕΚ δεν αποτελεί αντικείμενο της παρούσας έρευνας.

(87) Στον βαθμό που χρησιμοποιούνται για την αγορά κεφαλαιουχικών αγαθών οι διατάξεις περί επιστροφής του φόρου επί των πωλήσεων και περί απαλλαγής από τον δασμό, δεν τηρούνται οι κανόνες για τα επιτρεπόμενα συστήματα επιστροφής των δασμών, διότι τα εν λόγω προϊόντα δεν καταναλώνονται κατά τη διαδικασία παραγωγής, όπως απαιτούν τα σημεία η) (επιστροφή των φόρων επί των πωλήσεων) και ι) (διαγραφή των εισαγωγικών δασμών) του παραρτήματος Ι. Ο εξαγωγέας αντέκρουσε αυτήν την ανάλυση ισχυριζόμενος ότι δεδομένου ότι τα κεφαλαιουχικά αγαθά ήταν απαραίτητα για την παραγωγή, δεν μπορούσαν, υπό αυτή την ιδιότητά τους να εξαιρεθούν από οποιοδήποτε επιτρεπόμενο σύστημα επιστροφής. Εντούτοις, αυτός ο συλλογισμός δεν συμβιβάζεται με τη σαφή διατύπωση του παραρτήματος Ι σημεία η) και ι), διότι τα κεφαλαιουχικά αγαθά που χρησιμοποιούνται για την παραγωγή δεν καταναλώνονται κατά την παραγωγική διαδικασία. Άρα, το επιχείρημα απορρίπτεται.

(88) Επιπλέον, σχετικά επίσης με τα άλλα οφέλη που αποκομίζονται στο πλαίσιο αυτού του καθεστώτος, παρά την προσεκτική εξέταση των παρατηρήσεων που υπέβαλε ο εξαγωγέας, επιβεβαιώθηκε ότι οι ΔΑΙ δεν έχουν αποτελεσματικό σύστημα ή διαδικασία ελέγχου για να επιβεβαιώσουν εάν και σε ποια ποσότητα καταναλώθηκαν οι αδασμολόγητες ή απηλλαγμένες από τον φόρο επί των πωλήσεων εισροές κατά την παραγωγή του εξαχθέντος προϊόντος ( παράρτημα II(II)(4) του βασικού κανονισμού και, για τα συστήματα επιστροφής φόρου σε περίπτωση υποκατάστασης, παράρτημα III(II)(2) του βασικού κανονισμού.

(89) Επιτρέπεται σε μονάδα εξαγωγικού προσανατολισμού να πωλεί σημαντική ποσότητα της παραγωγής της, έως 50% του ετησίου κύκλου εργασιών, στην εγχώρια αγορά. Ως εκ τούτου, δεν υπάρχει νομική δέσμευση για εξαγωγή του συνολικού ποσού των κατασκευασθέντων προϊόντων. Επιπλέον, λόγω της διαδικασίας αυτοπιστοποίησης, οι εν λόγω εγχώριες συναλλαγές πραγματοποιούνται χωρίς την επιτήρηση και τον έλεγχο κρατικού υπαλλήλου. Οι τελωνειακές εγκαταστάσεις μιας μονάδας εξαγωγικού προσανατολισμού δεν υπόκεινται συνεπώς, τουλάχιστον εν μέρει, σε φυσικό έλεγχο από τις ινδικές αρχές. Στην περίπτωση αυτή, για να θεωρηθεί ότι το σύστημα ελέγχου συμβιβάζεται με επιτρεπόμενο σύστημα επιστροφής, έχουν μεγάλη σημασία οι άλλες συνιστώσες του ελέγχου, και ιδίως ο έλεγχος της σχέσης μεταξύ των αδασμολόγητων εισροών και των προϊόντων εξαγωγής που προκύπτουν. Aυτό ωστόσο αυξάνει τη σπουδαιότητα των περαιτέρω ελέγχων, και ιδίως του ελέγχου της σχέσεως μεταξύ των εισροών που εισάγονται ατελώς και των προϊόντων εξαγωγής για να μπορέσει να θεωρηθεί ο έλεγχος ως σύστημα επαλήθευσης των επιστροφών δασμών. Θεωρήθηκε ότι η μονάδα εξαγωγικού προσανατολισμού που αποτελεί αντικείμενο της παρούσας έρευνας δεν πώλησε στην εγχώρια αγορά 50%, αλλά μόνο περίπου 5% του ετήσιου κύκλου εργασιών κατά την ΠΕ. Εντούτοις, αυτό δεν έχει καμία επίπτωση στην γενικότερη εκτίμηση της καταλληλότητας του συστήματος ελέγχου που έχει καταρτιστεί.

(90) Όσον αφορά τα άλλα μέτρα ελέγχου που έχουν θεσπιστεί, θα πρέπει να υπενθυμιστεί, όπως αναφέρεται παραπάνω στο σημείο (77) του αιτιολογικού και επιβεβαιώθηκε από τις παρατηρήσεις του εξαγωγέα, ότι μια μονάδα εξωτερικού προσανατολισμού ουδέποτε δεσμεύεται νομικά να συσχετίσει κάθε εισαγωγή με το αντίστοιχο παραχθέν προϊόν. Εντούτοις, μόνο ένας έλεγχος αυτού του τύπου θα παρείχε στις ινδικές αρχές αρκετές πληροφορίες σχετικά με τον τελικό προορισμό των εισροών, έτσι ώστε να μπορούν να εξακριβώσουν εάν οι δασμολογικές και φορολογικές απαλλαγές επί των πωλήσεων δεν υπερβαίνουν τους δασμούς και φόρους που αντιστοιχούν στις εισροές που χρησιμοποιήθηκαν για την παρασκευή των προϊόντων που προορίζονται για εξαγωγή. Οι μηνιαίες φορολογικές δηλώσεις που καταρτίζονται σύμφωνα με ένα σύστημα αυτοαξιολόγησης για τις εσωτερικές πωλήσεις, και οι οποίες εξετάζονται περιοδικά από τις ινδικές αρχές, δεν επαρκούν. Τα εσωτερικά συστήματα των επιχειρήσεων, που δεν υπόκεινται σε καμία νομική υποχρέωση που έχει θεσπίσει η πολιτική εξαγωγών και εισαγωγών, όπως είναι τα συστήματα κατάρτισης φύλλου ελέγχου των παρτίδων, δεν είναι ούτε αυτά αρκετά για να αντικαταστήσουν την απαραίτητη συνιστώσα που αποτελεί ένα πραγματικό σύστημα ελέγχου. Επιπλέον, τα συστήματα ελέγχου πρέπει να σχεδιάζονται και να εφαρμόζονται από τις δημόσιες αρχές και. δεν θα πρέπει να αφήνεται στη διακριτική ευχέρεια της διεύθυνσης της κάθε επιχείρησης να καταρτίζει σύστημα πληροφόρησης. Ζητήθηκαν από την εταιρεία και από τις κρατικές αρχές εκθέσεις ελέγχου που να έχουν πραγματοποιηθεί από τις ινδικές αρχές, αλλά καμία τέτοια έκθεση δεν κοινοποιήθηκε, άρα δεν δύναται να εκληφθεί ως αποδεικτικό στοιχείο. Ως εκ τούτου, επιβεβαιώνεται ότι, δεδομένου ότι το έγγραφο πολιτικής εξαγωγών και εισαγωγών δεν επιβάλλει ρητά στις μονάδες εξαγωγικού προσανατολισμού να διατηρήσουν αποδείξεις για τη σχέση μεταξύ των εισροών και του προκύπτοντος προϊόντος, οι δημόσιες αρχές της Ινδίας δεν εφαρμόζουν κανένα μηχανισμό αποτελεσματικού ελέγχου που να τους επιτρέπει να προσδιορίσουν ποιες εισροές καταναλώνονται κατά την κατασκευή των προϊόντων που εξάγονται και σε ποιες ποσότητες.

(91) Επιπλέον, οι δημόσιες αρχές της Ινδίας δεν προέβησαν σε νέα εξέταση που να βασίζεται στις πραγματικές εισροές που χρησιμοποιήθηκαν, πράγμα που θα όφειλαν κανονικά να πράξουν λόγω ελλείψεως συστήματος αποτελεσματικού ελέγχου (Παράρτημα II, σημείο (II), παράγραφος (5) και Παράρτημα III, σημείο (II), παράγραφος (3), του βασικού κανονισμού) ούτε απέδειξαν ότι δεν υπήρξε καθ΄ υπέρβαση διαγραφή. Είναι σκόπιμο να υπενθυμίσουμε ότι αυτή η νέα εξέταση πρέπει κατ΄ αρχήν να πραγματοποιηθεί πριν την επίσκεψη επαλήθευσης που προβλέπει η έρευνα, ούτως ώστε, εάν κριθεί αναγκαία μια τέτοια επίσκεψη επαλήθευσης, να επιτρέψει να συναχθούν συμπεράσματα με βάση αυτή τη νέα εξέταση (άρθρο 11, παράγραφος (8), και 26, παράγραφος (1) του βασικού κανονισμού.

(στ) Υπολογισμός του ποσού της επιδότησης

(92) Κατά συνέπεια, δεδομένου ότι δεν υπάρχει επιτρεπόμενο σύστημα επιστροφής ή επιστροφής σε περιπτώσεις υποκατάστασης, το αντισταθμίσιμο όφελος είναι η διαγραφή των συνολικών εισαγωγικών δασμών (βασικός δασμός και ειδικός πρόσθετος δασμός) που οφείλονται κανονικά κατά την εισαγωγή, καθώς και η επιστροφή του φόρου επί των πωλήσεων, κατά την περίοδο έρευνας επανεξέτασης.

(93) Το αίτημα του εξαγωγέα να ληφθούν υπόψη μόνο τα ποσά των δασμών και των φόρων επί των πωλήσεων που εξοικονομήθηκαν, σχετικά με τις εισροές που καταναλώθηκαν κατά την περίοδο έρευνας επανεξέτασης, απορρίφθηκε. Το όφελος, κατά την έννοια του άρθρου 2 παράγραφος (2) του βασικού κανονισμού, έχει ήδη αποδοθεί τη στιγμή της αγοράς εισροών με απαλλαγή από δασμούς ή φόρο επί των πωλήσεων, δεδομένου ότι οι δασμοί και φόροι θα οφείλονταν κανονικά σε αυτό το στάδιο.

(i) Απαλλαγή από εισαγωγικούς δασμούς (βασικός δασμός και πρόσθετος ειδικός δασμός) και επιστροφή του φόρου επί των πωλήσεων για τις πρώτες ύλες

(94) Το ποσό της επιδότησης για τον εξαγωγέα που χρησιμοποίησε καθεστώς EOUS υπολογίστηκε με βάση τους μη εισπραχθέντες εισαγωγικούς δασμούς (βασικός δασμός και πρόσθετος ειδικός δασμός) επί των εισροών που εισήχθηκαν για τον εν λόγω κλάδο παραγωγής, ήτοι φάρμακα χύμα και ενδιάμεσα προϊόντα, και τον φόρο επί των πωλήσεων που επιστράφηκε σε αυτόν τον κλάδο παραγωγής, κατά την περίοδο έρευνας της επανεξέτασης. Τα αναγκαία τέλη που καταβλήθηκαν για τη λήψη της επιδότησης αφαιρέθηκαν σύμφωνα με το άρθρο 7 παράγραφος 1 στοιχείο (α) του βασικού κανονισμού από το εν λόγω ποσό, έτσι ώστε να υπολογιστεί το ποσό της επιδότησης (αριθμητής). Σύμφωνα με το άρθρο 7 παράγραφος (2) του βασικού κανονισμού, αυτό το ποσό της σύμβασης κατανεμήθηκε στον κύκλο εργασιών που πραγματοποίησε κατά την εξαγωγή ο τομέας παραγωγής χύμα φαρμακευτικών προϊόντων (εφεξής ‘τομέας’) κατά την περίοδο έρευνας της επανεξέτασης (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. Το περιθώριο επιδότησης που προέκυψε με αυτό τον τρόπο ανέρχεται σε 29,6%.

(ii) Απαλλαγή από τους εισαγωγικούς δασμούς (βασικός δασμός και ειδικός πρόσθετος δασμός) επί των κεφαλαιουχικών αγαθών

(95) Αντίθετα με τις πρώτες ύλες, τα κεφαλαιουχικά αγαθά δεν είναι φυσικά ενσωματωμένα στα τελικά προϊόντα. Σύμφωνα με το άρθρο 7 παράγραφος (3) του βασικού κανονισμού, το όφελος που χορηγήθηκε στην εταιρεία που αποτελεί αντικείμενο της έρευνας υπολογίστηκε με βάση το ποσό του μη καταβληθέντος δασμού επί των εισαχθέντων κεφαλαιουχικών αγαθών για μία περίοδο που αντιστοιχεί στην κανονική περίοδο απόσβεσης των εν λόγω κεφαλαιουχικών αγαθών στον κλάδο παραγωγής του υπό εξέταση προϊόντος. Για να καθοριστεί η κανονική περίοδος απόσβεσης, υπολογίστηκε σταθμισμένος μέσος όρος των περιόδων απόσβεσης καθενός από τους εξαγωγείς που συνεργάστηκαν. Το αίτημα της μονάδας εξαγωγικού προσανατολισμού που αποτελεί αντικείμενο της έρευνας να χρησιμοποιηθεί η περίοδος απόσβεσης που αντιστοιχεί στη συγκεκριμένη εταιρεία απορρίφθηκε, διότι “κανονική” δεν σημαίνει “ατομική”, αλλά για “αντιπροσωπευτικό μέσο όρο”. Tο ποσό που υπολογίστηκε κατ΄ αυτό τον τρόπο και που καταλογίζεται στην περίοδο έρευνας της επανεξέτασης προσαρμόστηκε με προσθήκη του τόκου κατά την εν λόγω περίοδο, ούτως ώστε να προσδιοριστεί η συνολική αξία του οφέλους που παρέσχε στον αποδέκτη το καθεστώς. Το επιτόκιο που προστέθηκε βασίστηκε στο εμπορικό επιτόκιο κατά την περίοδο έρευνας επανεξέτασης την Ινδία. Το αίτημα του εξαγωγέα να χρησιμοποιηθεί ο χαμηλότερος μέσος όρος δεν οδήγησε σε διαφορετικό αποτέλεσμα, ήτοι το περιθώριο επιδότησης παρέμεινε το ίδιο. Τα αναγκαία τέλη που καταβλήθηκαν για να εξασφαλιστεί η επιδότηση αφαιρέθηκαν σύμφωνα με το άρθρο 7 παράγραφος (1) στοιχείο (α) του βασικού κανονισμού από το εν λόγω ποσό για να υπολογιστεί το ποσό της επιδότησης (αριθμητής). Σύμφωνα με το άρθρο 7 παράγραφος (2) και το άρθρο 7 παράγραφος (3) του βασικού κανονισμού, το εν λόγω ποσό της επιδότησης κατανεμήθηκε στον κύκλο εργασιών που πραγματοποίησε με τις εξαγωγές ο εν λόγω τομέας κατά την περίοδο έρευνας της επανεξέτασης (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. Το περιθώριο της σύμβασης που προέκυψε κατ΄ αυτό τον τρόπο ανέρχεται σε 1,3%.

(96) Επομένως, το περιθώριο της συνολικής σύμβασης της υπό εξέταση εταιρείας στο πλαίσιο του καθεστώτος EOUS ανέρχεται σε 30,9%.

4. Καθεστώς προώθησης των εξαγωγών κεφαλαιουχικών αγαθών (‘EPCGS’)

(a) Νομική βάση

(97) Λεπτομερής περιγραφή του εν λόγω καθεστώτος EPCGS βρίσκεται στο κεφάλαιο 5 του εγγράφου Πολιτικής ΕΞ/ΕΙΣ 2002-2007 και στο κεφάλαιο 5 του EΔ I 02-07.

(β) Επιλεξιμότητα

(98) Οι κατασκευαστές-εξαγωγείς και οι έμποροι-εξαγωγείς που είναι “υποχρεωμένοι” να υποστηρίζουν τους κατασκευαστές έχουν δικαίωμα σ΄ αυτό το καθεστώς.

(γ) Πρακτική εφαρμογή

(99) Με την επιφύλαξη υποχρέωσης εξαγωγής, επιτρέπεται στις εταιρείες να εισάγουν κεφαλαιουχικά αγαθά (νέα και – από τον Απρίλιο 2003 – μεταχειρισμένα κεφαλαιουχικά αγαθά μέχρι 10 ετών) με μειωμένο δασμό. Για τον σκοπό αυτό, οι δημόσιες αρχές της Ινδίας χορηγούν άδεια, μετά από αίτηση και καταβολή ενός τέλους. Από τον Απρίλιο 2000 το καθεστώς αυτό προβλέπει την εφαρμογή μειωμένου εισαγωγικού δασμού 5% σε όλα τα κεφαλαιουχικά αγαθά που εισάγονται στο πλαίσιό του. Ως τις 31 Μαρτίου 2000, εφαρμοζόταν πραγματικός δασμός 11% (συμπεριλαμβανομένου συμπληρωματικού τέλους 10%) και, στην περίπτωση εισαγωγών υψηλής αξίας, μηδενικός δασμός. Για να εκπληρωθεί η υποχρέωση εξαγωγής, τα εισαγόμενα κεφαλαιουχικά αγαθά πρέπει να χρησιμοποιηθούν για την παραγωγή ορισμένης ποσότητας εξαγωγικών προϊόντων εντός καθορισμένης περιόδου.

(100) Ο κάτοχος άδειας EPCGS μπορεί επίσης να εφοδιαστεί τα κεφαλαιουχικά αγαθά στην εγχώρια αγορά. Στην περίπτωση αυτή, ο εγχώριος κατασκευαστής κεφαλαιουχικών αγαθών δύναται να επωφεληθεί από το όφελος για την εισαγωγή με δασμολογική απαλλαγή των συστατικών μερών που απαιτούνται για την παραγωγή των εν λόγω κεφαλαιουχικών αγαθών. Εναλλακτικά, ο εγχώριος παραγωγός δύναται να ζητήσει από έναν κάτοχο άδειας EPCGS να εισπράξει για την προμήθεια κεφαλαιουχικών αγαθών το όφελος που σχετίζεται από την προβλεπόμενη εξαγωγή .

(δ) Σχόλια μετά την κοινολόγηση

(101) Mετά την κοινολόγηση των πληροφοριών, οι δημόσιες αρχές της Ινδίας και ένας παραγωγός-εξαγωγέας παρατήρησαν (i) ότι η περίοδος απόσβεσης που χρησιμοποιήθηκε για τα κεφαλαιουχικά αγαθά δεν είχε αναφερθεί σαφώς στα ενδιαφερόμενα μέρη και (ii) δεν τους είχε επαρκώς εξηγηθεί ο λόγος ούτε είχε προσδιοριστεί μέχρι ποιο βαθμό είχε προστεθεί επιτόκιο για να ληφθεί το ποσό της αντισταθμίσιμης επιδότησης.

(ε) Συμπέρασμα σχετικά με το καθεστώς EPCG

(102) Το καθεστώς EPCGS παρέχει επιδοτήσεις κατά την έννοια του άρθρου 2 παράγραφος (1) στοιχείο (α) σημείο (ii) και άρθρο 2 παράγραφος 2 του βασικού κανονισμού. Η δασμολογική μείωση αποτελεί χρηματοδοτική συνεισφορά των δημοσίων αρχών της Ινδίας, δεδομένου ότι με αυτή την παραχώρηση παραιτούνται από απαίτηση σε τελωνειακά έσοδα που θα οφείλονταν κανονικά. Επιπλέον, παρέχει όφελος στον εξαγωγέα στο μέτρο που οι δασμοί που εξοικονομούνται επί της εισαγωγής βελτιώνουν τα ρευστά του διαθέσιμα.

(103) Επιπλέον, το καθεστώς EPCGS εξαρτάται δια νόμου από την εξαγωγική επίδοση, δεδομένου ότι οι εν λόγω άδειες δεν μπορούν να χορηγηθούν χωρίς δέσμευση για εξαγωγή. Για τον λόγο αυτό, το καθεστώς θεωρείται ότι έχει ατομικό χαρακτήρα δυνάμει των διατάξεων του άρθρου 3 παράγραφος(4) στοιχείο (α) του βασικού κανονισμού.

(104) Τέλος, το εν λόγω καθεστώς δεν μπορεί να θεωρηθεί ως επιτρεπόμενο σύστημα επιστροφής δασμού ή επιστροφής περίπτωση υποκατάστασης κατά την έννοια του άρθρου 2 παράγραφος (1) στοιχείο (α) σημείο (ii) του βασικού κανονισμού. Τα κεφαλαιουχικά αγαθά δεν υπάγονται στα επιτρεπόμενα συστήματα που καθορίζονται στο παράρτημα Ι, σημείο (i) του βασικού κανονισμού, διότι δεν καταναλώνονται κατά τη διαδικασία παραγωγής των εξαγόμενων προϊόντων.

(στ) Υπολογισμός του ποσού της επιδότησης

(105) Το ποσό της επιδότησης υπολογίστηκε, σύμφωνα με το άρθρο 7 παράγραφος 3 του βασικού κανονισμού, με βάση τους μη καταβληθέντες δασμούς για τα εισαχθέντα κεφαλαιουχικά αγαθά κατά τη διάρκεια περιόδου που αντιστοιχεί στην κανονική περίοδο απόσβεσης των εν λόγω κεφαλαιουχικών αγαθών στον κλάδο παραγωγής αντιβιοτικών. Σύμφωνα με καθιερωμένη πρακτική, το ποσό που υπολογίζεται κατ΄ αυτό τον τρόπο και καταλογίζεται στην περίοδο έρευνας της επανεξέτασης προσαρμόστηκε με την προσθήκη του τόκου που αντιστοιχεί στην εν λόγω περίοδο, έτσι ώστε να προσδιοριστεί η συνολική αξία του οφέλους που χορηγήθηκε κατά τη διάρκεια της εν λόγω περιόδου. Το εμπορικό επιτόκιο κατά την περίοδο έρευνας επανεξέτασης στην Ινδία θεωρήθηκε κατάλληλο για τον σκοπό αυτό. Τα αναγκαία τέλη που καταβλήθηκαν για την εξασφάλιση της επιδότησης αφαιρέθηκαν σύμφωνα με το άρθρο 7 παράγραφος 1 στοιχείο α του βασικού κανονισμού από το εν λόγω ποσό για να υπολογιστεί το ποσό της επιδότησης (αριθμητής). Σύμφωνα με το άρθρο 7 παράγραφος 2 και το άρθρο 7 παράγραφος 3 του βασικού κανονισμού το εν λόγω ποσό της επιδότησης κατανεμήθηκε στον κύκλο εργασιών που προέκυψε από τις εξαγωγές κατά την περίοδο έρευνας της επανεξέτασης (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις ποσότητες, που κατασκευάστηκαν, παρήχθησαν, εξήχθησαν ή μεταφέρθηκαν. Τέσσερις εταιρείες απεκόμισαν οφέλη από το εν λόγω καθεστώς κατά την περίοδο έρευνας επανεξέτασης. Οι επιδοτήσεις που έλαβαν ήταν αμελητέες.

(106) Δεδομένου ότι κανένα αντισταθμιστικό μέτρο δεν θα εφαρμοστεί στο καθεστώς EPCGS στην προκειμένη περίπτωση, δεν είναι απαραίτητο να δοθεί απάντηση στα σχόλια που διατυπώθηκαν μετά την κοινολόγηση.

5. Καθεστώς εξαγωγικών πιστώσεων (‘ECS’)

(a) Νομική βάση

(107) Οι λεπτομέρειες αυτού του καθεστώτος περιέχονται στη βασική εγκύκλιο IECD αριθ. 5/04.02.02/2002-03 (Εξαγωγικές πιστώσεις σε συνάλλαγμα) και στη βασική εγκύκλιο IECD αριθ. 4/04.02.02/2002-03 (Εξαγωγικές πιστώσεις σε ρουπίες) της Reserve Bank of India (που εφεξής καλείται ‘RBI’), που απευθύνονται στο σύνολο των ινδικών εμπορικών τραπεζών.

(β) Επιλεξιμότητα

(108) Επιλεξιμότητα σε αυτό το καθεστώς έχουν οι κατασκευαστές/εξαγωγείς και οι έμποροι/εξαγωγείς.

(γ) Πρακτική εφαρμογή

(109) Στο πλαίσιο αυτού του καθεστώτος, η RBI καθορίζει ανώτατα όρια για τα επιτόκια που εφαρμόζονται στις εξαγωγικές πιστώσεις σε ρουπίες και σε συνάλλαγμα, τα οποία οι εμπορικές τράπεζες πρέπει να τηρούν “για να μπορούν οι εξαγωγείς να έχουν πρόσβαση σε πίστωση σε ανταγωνιστικές τιμές σε διεθνές επίπεδο”. Tο καθεστώς ECS αποτελείται από δύο επί μέρους καθεστώτα, το καθεστώς εξαγωγικών πιστώσεων πριν από την αποστολή (“packing credit”), που καλύπτει πιστώσεις που παρέχονται σε εξαγωγέα για τη χρηματοδότηση της αγοράς, της μεταποίησης, της παρασκευής, της συσκευασίας και/ή της αποστολής των εμπορευμάτων πριν από την εξαγωγή, και το καθεστώς εξαγωγικών πιστώσεων μετά την αποστολή, που προβλέπει δάνεια για κεφάλαια κίνησης με σκοπό τη χρηματοδότηση των εξαγωγικών αναγκών. Η RBI συστήνει επίσης στις τράπεζες να διαθέσουν ένα ποσό από τις καθαρές πιστώσεις τους για τη χρηματοδότηση των εξαγωγών.

(110) Από τις εν λόγω βασικές εγκυκλίους της RBI προκύπτει ότι οι εξαγωγείς μπορούν να εξασφαλίσουν εξαγωγικές πιστώσεις με προτιμησιακό επιτόκιο σε σύγκριση με το επιτόκιο για τις συνήθεις εμπορικές πιστώσεις (“ταμειακές πιστώσεις”), που έχουν απλώς καθοριστεί από τις συνθήκες της αγοράς. Σχετικά με το θέμα αυτό, η βασική εγκύκλιος για τις εξαγωγικές πιστώσεις σε ρουπίες διευκρινίζει ότι “τα μέγιστα επιτόκια που εφαρμόζονται στις πιστώσεις που χορηγούνται στους εξαγωγείς σύμφωνα με την παρούσα εγκύκλιο είναι κατώτερα από τα μέγιστα επιτόκια που εφαρμόζονται κανονικά στους άλλους δανειζόμενους και συνεπώς χαρακτηρίζονται ως ευνοϊκά κατ΄ αυτή την έννοια.” Η διαφορά των επιτοκίων μπορεί να μειωθεί για εταιρείες με καλή κατάταξη της πιστοληπτικής ικανότητας. Πράγματι, οι εταιρείες με καλή κατάταξη της πιστοληπτικής ικανότητας ενδέχεται να μπορούν να λάβουν εξαγωγικές πιστώσεις και ταμειακές πιστώσεις με τους ίδιους όρους.

(δ) Σχόλια μετά την κοινολόγηση

(111) Μετά την κοινολόγηση, δύο εξαγωγείς, που επωφελήθηκαν από το εν λόγω καθεστώς, ισχυρίστηκαν ότι το ECS δεν αποτελεί αντισταθμίσιμη επιδότηση. Σχετικά με αυτό, παρατήρησαν ότι (i) μία αντισταθμίσιμη επιδότηση απαιτεί τη μεταφορά δημοσίων κεφαλαίων, (ii) το επιτόκιο των πιστώσεων ECS καθορίζεται υπό συνθήκες αγοράς, διότι διάφορες εμπορικές τράπεζες προσφέρουν σημαντικά διαφορετικά επιτόκια και (iii) το επιτόκιο των ταμειακών πιστώσεων είναι υψηλότερο σε σύγκριση με αυτό των εξαγωγικών πιστώσεων, διότι η χρηματοδότηση των εξαγωγών ενέχει λιγότερους κινδύνους (“self executing”), και, στην περίπτωση των εξαγωγικών πιστώσεων σε συνάλλαγμα, λόγω του, κατά τους ισχυρισμούς, μικρότερου πληθωρισμού του ελεύθερα μετατρέψιμου συναλλάγματος σε σχέση με την ινδική ρουπία, πράγμα που, κατά τους ισχυρισμούς, έχει επίπτωση στα επιτόκια.

(112) Επιπλέον, ένας εξαγωγέας ισχυρίστηκε, χωρίς όμως να υποβάλει νέο υπολογισμό του περιθωρίου επιδότησης, ότι οι υπολογισμοί θα έπρεπε να είχαν βασιστεί στα επιτόκια που εφαρμόζουν άλλες τράπεζες, και όχι οι τράπεζες που προσδιορίστηκαν κατά την επίσκεψη επαλήθευσης, και ότι, εν πάση περιπτώσει, μόνο τα χαμηλότερα επιτόκια που διαπιστώθηκαν τόσο για τις εξαγωγικές πιστώσεις όσο και για τις ταμειακές πιστώσεις έπρεπε να είχαν ληφθεί υπόψη για τη σύγκριση. Ένας άλλος εξαγωγέας υποστήριξε, χωρίς όμως να τεκμηριώσει τους ισχυρισμούς του, ότι το ποσό του δανείου έπρεπε να μειωθεί κατά 25%, δεδομένου ότι αυτό το ποσοστό αντιστοιχεί σε ίδια κεφάλαια, παρόλο που έχει καταχωρισθεί στα λογιστικά βιβλία ως κεφάλαια εξωτερικού.

(ε) Συμπεράσματα για το ECS

(113) Κατά πρώτον, το προτιμησιακό επιτόκιο που καθόρισαν οι βασικές εγκύκλιοι της RBI που αναφέρονται στο σημείο 107 του αιτιολογικού για τις πιστώσεις που χορηγούνται στο πλαίσιο του εν λόγω καθεστώτος μπορεί να μειώσουν το κόστος τόκου ενός εξαγωγέα σε σχέση με το κόστος της πίστωσης που έχει καθοριστεί αποκλειστικά με βάση τις συνθήκες της αγοράς, παρέχοντας έτσι όφελος κατά την έννοια του άρθρου 2 παράγραφος 2 του βασικού κανονισμού. Μόνο στην περίπτωση των συνεργασθέντων εξαγωγέων για τους οποίους διαπιστώθηκε αυτή η διαφορά τόκου, συνήχθη το συμπέρασμα ότι υπάρχει όφελος. Αντίθετα με τους ισχυρισμούς που αναφέρονται παραπάνω, αυτή η διαφορά του τόκου δεν μπορεί να εξηγηθεί απλώς και μόνο με την συμπεριφορά των εμπορικών τραπεζών στην αγορά. Αυτή καθεαυτή, η χρηματοδότηση των εξαγωγών δεν είναι ασφαλέστερη από την εγχώρια χρηματοδότηση. Πράγματι, συνήθως θεωρείται ως υψηλότερου κινδύνου, και το ύψος της εγγύησης που απαιτείται για μια δεδομένη πίστωση, ανεξαρτήτως του αντικειμένου της χρηματοδότησης, αποτελεί καθαρά εμπορική απόφαση που λαμβάνει η δεδομένη εμπορική τράπεζα. Η διαφορά τόκου από μια τράπεζα στην άλλη προκύπτει από τη μέθοδο της RBI που συνίσταται στον καθορισμό ανωτάτων ορίων για κάθε εμπορική τράπεζα ξεχωριστά. Επιπλέον, εάν δεν υπήρχαν οι βασικές εγκύκλιοι της RBI, οι εμπορικές τράπεζες δεν θα ήταν υποχρεωμένες να εφαρμόζουν για τους δανειζόμενους τα ίσως ευνοϊκότερα επιτόκια για τις εξαγωγικές πιστώσεις σε συνάλλαγμα. Για να συνοψίσουμε τις απαντήσεις σε αυτούς τους ισχυρισμούς, είναι σκόπιμο να υπενθυμίσουμε ότι οι βασικές εγκύκλιοι της RBI έχουν ως στόχο τη χρηματοδότηση των εξαγωγών “με διεθνώς ανταγωνιστικά επιτόκια” και η ίδια η RBI θεωρεί τα επιτόκια των εξαγωγικών πιστώσεων ως “ευνοϊκά”. Εξάλλου, αν και οι προτιμησιακές πιστώσεις βάσει του εν λόγω καθεστώτος χορηγούνται από εμπορικές τράπεζες, το όφελος αντιστοιχεί σε χρηματοδοτική συνεισφορά των δημοσίων αρχών κατά την έννοια του άρθρου 2 παράγραφος 1 σημείο iv του βασικού κανονισμού. Είναι σκόπιμο να παρατηρήσουμε στο σημείο αυτό ότι ούτε το άρθρο 2 παράγραφος 1 σημείο iv του βασικού κανονισμού ούτε η συμφωνία του ΠΟΕ για τις συμβάσεις και τα αντισταθμιστικά μέτρα δεν απαιτούν, για τη διαπίστωση επιδότησης, επιβάρυνση με δημόσια κεφάλαια, π.χ. απόδοση από τις δημόσιες αρχές της Ινδίας των καταβληθέντων στις εμπορικές τράπεζες. Αρκεί για τον σκοπό αυτό να απαιτήσουν οι δημόσιες αρχές την εκτέλεση αρμοδιοτήτων που περιγράφονται στα σημεία (i), (ii) ή (iii) του άρθρου 2 παράγραφος 1 του βασικού κανονισμού. Η RBI είναι δημόσιος φορέας και συνεπώς υπάγεται στον ορισμό των “δημοσίων αρχών” που αναφέρεται στο άρθρο 1 παράγραφος 3 του βασικού κανονισμού. Ανήκει 100% στο κράτος, επιδιώκει στόχους δημόσιας πολιτικής, π.χ. νομισματικής, και τα διευθυντικά στελέχη διορίζονται από τις ινδικές δημόσιες αρχές. Η RBI διευθύνει ιδιωτικούς φορείς, δεδομένου ότι οι εμπορικές τράπεζες οφείλουν να τηρούν τους όρους, και ιδίως τα ανώτατα όρια επιτοκίου, που καθορίζονται στις βασικές εγκυκλίους της RBI για τις εξαγωγικές πιστώσεις, καθώς και τις διατάξεις της RBI σύμφωνα με τις οποίες οι εμπορικές τράπεζες οφείλουν να διαθέσουν ένα ποσό των καθαρών πιστώσεών τους για χρηματοδότηση των εξαγωγών. Αυτή η απαίτηση υποχρεώνει τις εμπορικές τράπεζες να ασκούν τις αρμοδιότητες που αναφέρονται στο άρθρο 2 παράγραφος 1 στοιχεία α σημείο (i) του βασικού κανονισμού, στη προκειμένη περίπτωση, δάνεια υπό μορφή προτιμησιακής χρηματοδότησης εξαγωγών. Αυτή η άμεση μεταφορά κεφαλαίων υπό μορφή δανείων υπό ορισμένες συνθήκες υπάγεται κανονικά στην αρμοδιότητα των δημοσίων αρχών, και η πρακτική δεν διαφέρει ουσιαστικά από τις πρακτικές που ακολουθούν κανονικά οι δημόσιες αρχές (άρθρο 2 παράγραφος (1) σημείο (α) στοιχείο (iv) του βασικού κανονισμού. Η εν λόγω επιδότηση θεωρείται ότι έχει ατομικό χαρακτήρα και είναι αντισταθμίσιμη, δεδομένου ότι το προτιμησιακό επιτόκιο εφαρμόζεται μόνο στη χρηματοδότηση των εξαγωγών, και συνεπώς εξαρτάται από τις εξαγωγικές επιδόσεις (άρθρο 3 παράγραφος (4) σημείο (α) του βασικού κανονισμού.

(στ) Υπολογισμός του ποσού της επιδότησης

(114) Το ποσό της επιδότησης υπολογίστηκε με βάση τη διαφορά μεταξύ του τόκου που καταβλήθηκε για τις εξαγωγικές πιστώσεις που χρησιμοποιήθηκαν κατά την περίοδο έρευνας επανεξέτασης και του ποσού που θα έπρεπε να είχε καταβληθεί εάν εφαρμοζόταν το ίδιο επιτόκιο που εφαρμόζει η δεδομένη εταιρεία για τις συνήθεις εμπορικές πιστώσεις. Το ποσό αυτό της επιδότησης (αριθμητής) κατανεμήθηκε στον συνολικό κύκλο εργασιών των εξαγωγών κατά την περίοδο έρευνας επανεξέτασης(παρανομαστής) σύμφωνα με το άρθρο 7 παράγραφος 2 του βασικού κανονισμού, διότι η επιδότηση εξαρτάται από τις εξαγωγικές επιδόσεις και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. Ο όψιμος ισχυρισμός ενός εξαγωγέα σύμφωνα με τον οποίο το ποσό της πίστωσης που ελέγχθηκε κατά την επιτόπια επίσκεψη θα πρέπει να μειωθεί κατά 25%, διότι το ποσοστό αυτό αντιστοιχεί, κατά τη γνώμη του, σε ίδια κεφάλαια, πράγμα που δεν είχε ποτέ ως τώρα αναφερθεί, ούτε κατά την επίσκεψη επαλήθευσης, δεν τεκμηριώθηκε, και συνεπώς δεν είναι δυνατόν να γίνει αποδεκτός. Το αίτημα για χρησιμοποίηση πληροφοριών άλλων από αυτές που παρασχέθηκαν κατά την επίσκεψη επαλήθευσης σχετικά με τις δανειοδοτικές τράπεζες πρέπει επίσης να απορριφθεί, διότι αυτές οι πληροφορίες δεν ανακοινώθηκαν εγκαίρως και δεν επαληθεύθηκαν. Εν πάση περιπτώσει, ο εν λόγω εξαγωγέας δεν τεκμηρίωσε τον ισχυρισμό του ότι έλαβε εξαγωγικές πιστώσεις μόνο από εμπορικές τράπεζες που προσέφεραν τους καλύτερους όρους. Έξι εταιρείες απεκόμισαν όφελος από το καθεστώς ECS και έλαβαν επιδοτήσεις ύψους μέχρι 2,3%.

6. Καθεστώτα απαλλαγής από τον φόρο εισοδήματος

(a) Καθεστώς απαλλαγής από τον φόρο επί των εσόδων από τις εξαγωγές (‘EITES’)

(i) Τμήμα 80HHC του νόμου για τον φόρο εισοδήματος 1961 (‘ITA’)

(115) Διαπιστώθηκε ότι τέσσερις από τους εξαγωγείς που αποτέλεσαν αντικείμενο της έρευνας έλαβαν μερική απαλλαγή του φόρου επί των κερδών που απεκόμισαν από τις εξαγωγικές πωλήσεις κατά την περίοδο έρευνας επανεξέτασης. Αυτή η απαλλαγή έχει για νομική βάση το τμήμα 80HHC του νόμου για τον φόρο εισοδήματος.

(116) Αυτή η διάταξη του νόμου για τον φόρο εισοδήματος καταργήθηκε για το φορολογικό έτος 2005-2006 (ήτοι για το οικονομικό έτος από 1ης Απριλίου 2004 έως 31 Mαρτίου 2005). Ως εκ τούτου, το τμήμα 80HHC του νόμου για τον φόρο εισοδήματος δεν θα παρέχει πλέον οφέλη μετά τις 31 Μαρτίου 2004. Παρόλο που τέσσερις από τους εξαγωγείς που αποτέλεσαν αντικείμενο έρευνας απεκόμισαν οφέλη από αυτό το καθεστώς κατά την περίοδο έρευνας επανεξέτασης, στο μέτρο που το καθεστώς έχει πλέον καταργηθεί, δεν θα αντισταθμιστεί, σύμφωνα με το άρθρο 15 παράγραφος 1 του βασικού κανονισμού.

(ii) Τμήματα 10A και 10B του νόμου για τον φόρο εισοδήματος

(117) Η πλήρης απαλλαγή από τον φόρο εισοδήματος για τα κέρδη από τις εξαγωγικές πωλήσεις μιας εταιρείας που έχει πρόσφατα εγκατασταθεί σε ειδική οικονομική ζώνη, ζώνη ελευθέρων συναλλαγών ή τεχνολογικό πάρκο για την κατασκευή υλισμικού ή λογισμικού (τμήμα 10A του νόμου για τον φόρο εισοδήματος) ή πρόσφατα συσταθείσας μονάδας εξαγωγικού προσανατολισμού (τμήμα 10B του νόμου για τον φόρο εισοδήματος) κατά τα πρώτα δέκα έτη παραγωγής εξακολουθεί να ισχύει ως τις 31 Μαρτίου 2010.

(118) Μία εταιρεία απεκόμισε οφέλη δυνάμει του τμήματος 10B του νόμου για τον φόρο εισοδήματος, κατά τα δέκα τελευταία έτη, αρχίζοντας από το οικονομικό έτος 1993-1994. Για τον λόγο αυτό, η εν λόγω εταιρεία δεν θα έχει πλέον δικαίωμα να αποκομίζει οφέλη δυνάμει του τμήματος 10B του νόμου για τον φόρο εισοδήματος από το οικονομικό έτος 2003-2004 και πέρα. Ως εκ τούτου, σύμφωνα με το άρθρο 15 παράγραφος 1 του βασικού κανονισμού, το εν λόγω καθεστώς δεν είναι αντισταθμίσιμο στην προκειμένη περίπτωση.

(β) Φορολογικά κίνητρα για έρευνα και ανάπτυξη (‘ITIRAD’)

(i) Νομική βάση

(119) Η λεπτομερής περιγραφή του ITIRAD περιέχεται στο τμήμα 35(2AB) του νόμου για τον φόρο εισοδήματος.

(ii) Επιλεξιμότητα

(120) Οι εταιρίες που ασκούν δρασατηριότητες στον τομέα της βιοτεχνολογίας η της παρασκευής φαρμάκων, φαρμακευτικών προϊόντων, χημικών προϊόντων, ηλεκτρονικού εξοπλισμού, υπολογιστών και λογισμικού, εξοπλισμού τηλεπικοινωνιών, ελικοπτέρων, αεροσκαφών ή οποιουδήποτε άλλου προϊόντος ή είδος που κοινοποιείται είναι επιλέξιμες για να χρησιμοποιήσουν το εν λόγω καθεστώς.

(iii) Πρακτική εφαρμογή

(121) Για κάθε δαπάνη (εκτός από την αγορά γαιών ή ακινήτων) σχετικά με εγκαταστάσεις έρευνας και ανάπτυξης στην επιχείρηση, που έχει εγκριθεί από το Υπουργείο Επιστημονικής και Βιομηχανικής Έρευνας της Ινδίας, μπορεί να αφαιρεθεί ποσό ίσο με 150% των de facto δαπανών όσον αφορά τον φόρο εισοδήματος. Συνεπώς, με τη μείωση κατά 50% των εικονικών δαπανών (ήτοι δαπανών που στην πραγματικότητα δεν επιβάρυναν την επιχείρηση), η βάση του φόρου εισοδήματος και συνεπώς ο ίδιος ο φόρος μειώνονται τεχνητά.

(iv) Σχόλια μετά την κοινολόγηση

(122) Μετά την κοινολόγηση ένας εξαγωγέας, που απεκόμισε οφέλη στο πλαίσιο αυτού του καθεστώτος, υπέβαλε τις ακόλουθες παρατηρήσεις. Το καθεστώς αυτό δεν πρέπει να θεωρηθεί αντισταθμίσιμο, διότι (i) παρόλο που το ITIRAD πράγματι περιορίζεται σε ορισμένους τομείς, δεν έχει ατομικό χαρακτήρα κατά την έννοια του άρθρου 3 παράγραφος 2 του βασικού κανονισμού, δεδομένου ότι μπορούν να το χρησιμοποιήσουν όλες οι επιχειρήσεις των εν λόγω τομέων και (ii) οι δαπάνες που πραγματοποιήθηκαν μετά τις 31 Mαρτίου 2005 δεν θα υπόκεινται σε αυτό το καθεστώς, δυνάμει του τμήματος 35(2AB) υποδιαίρεση (5) του νόμου για τον φόρο εισοδήματος.

(v) Συμπέρασμα για το ITIRAD

(123) Το ITIRAD παρέχει επιδοτήσεις κατά την έννοια του άρθρου 2 παράγραφος 1 στοιχείο (α) σημείο (ii) και του άρθρου 2 παράγραφος 2 του βασικού κανονισμού. Η τεχνητή μείωση της βάσεως του φόρου εισοδήματος σύμφωνα με το τμήμα 35(2AB) του νόμου για τον φόρο εισοδήματος αποτελεί χρηματοδοτική συνεισφορά των ινδικών δημοσίων αρχών, δεδομένου ότι αυτές οι τελευταίες παραιτούνται από απαίτηση σε έσοδα από τον φόρο εισοδήματος που κανονικά θα έπρεπε να καταβληθεί. Επιπλέον, η μείωση του φόρου εισοδήματος παρέχει όφελος στην εταιρεία, διότι βελτιώνει τα ρευστά της διαθέσιμα.

(124) Οι ινδικές δημόσιες αρχές ισχυρίστηκαν και επανέλαβαν μετά την κοινολόγηση, χωρίς ωστόσο να τεκμηριώσουν τον ισχυρισμό τους, ότι το καθεστώς δεν έχει ατομικό χαρακτήρα, δεδομένου ότι οι όροι συμμετοχής στο ITIRAD βασίζονται σε αντικειμενικά κριτήρια. Εντούτοις, η σαφής διατύπωση του τμήματος 35(2AB) του νόμου για τον φόρο εισοδήματος αποδεικνύει ότι το ITIRAD έχει de jure ατομικό χαρακτήρα κατά την έννοια του άρθρου 3 παράγραφος (2) στοιχείο (α) του βασικού κανονισμού και συνεπώς είναι αντισταθμίσιμο. Οι όροι συμμετοχής στο εν λόγω καθεστώς δεν βασίζονται σε αντικειμενικά κριτήρια, ήτοι ουδέτερα κατά την έννοια του άρθρου 3 παράγραφος (2) στοιχείο (β) του βασικού κανονισμού. Τα οφέλη στο πλαίσιο αυτού του καθεστώτος μπορούν να αποκομίσουν μόνον ορισμένοι βιομηχανικοί τομείς που απαριθμούνται παραπάνω στο σημείο (120) του αιτιολογικού· οι ινδικές δημόσιες αρχές δεν κατέστησαν προσιτό αυτό το καθεστώς σε όλους τους τομείς. Αντίθετα με τις παρατηρήσεις που υπέβαλε ένας εξαγωγέας, αυτός ο περιορισμός αποτελεί ατομικό χαρακτήρα δεδομένου ότι η κατηγορία “ομάδα κλάδων παραγωγής”, που αναφέρει το άρθρο 3 παράγραφος 2 του βασικού κανονισμού σημαίνει περιορισμό σε ορισμένους τομείς. Αυτός ο περιορισμός δεν είναι οικονομικής φύσεως ούτε έχει οριζόντια εφαρμογή, όπως π.χ. ο αριθμός απασχολούμενων ή το μέγεθος της εταιρείας.

(125) Επιπλέον, ο ισχυρισμός ότι οι δαπάνες μετά τις 31 Mαρτίου 2005 δεν καλύπτονται από το καθεστώς δεν συνεπάγεται ότι το καθεστώς δεν είναι αντισταθμίσιμο κατά την έννοια του άρθρου 15 παράγραφος 1 του βασικού κανονισμού. Δεν έχει αποδειχθεί ότι το εν λόγω καθεστώς είχε ήδη καταργηθεί όταν ολοκληρώθηκαν τα πορίσματα της έρευνας της επανεξέτασης, ούτε ότι ο εξαγωγέας δεν θα εξακολουθεί να αποκομίζει οφέλη από το ITIRAD. Αντίθετα το ITIRAD ισχύει για ολόκληρο το φορολογικό έτος 2005/2006 (ήτοι το οικονομικό έτος 2004/2005), και συνεπώς μπορεί να εξακολουθήσει να παρέχει οφέλη. Επιπλέον, ο εξαγωγέας δεν απέδειξε ότι οι ινδικές δημόσιες αρχές δεν προβλέπουν παράταση του καθεστώτος, το οποίο είχε ήδη de facto παραταθεί κατά το παρελθόν[8]. Δεν υπάρχει ένδειξη ότι δεν θα δοθεί παράταση με μελλοντικό νόμο περί δημοσίων οικονομικών, δεδομένου ιδίως ότι οι ινδικές δημόσιες αρχές ούτε στις διαβουλεύσεις ούτε στα σχόλια μετά την κοινολόγηση ανέφεραν ότι από τις 31 Μαρτίου 2005 το καθεστώς (i) θα λήξει και (ii) δεν θα υποκατασταθεί από συγκρίσιμο καθεστώς απαλλαγής από τον φόρο εισοδήματος.

(vi) Υπολογισμός του ποσού της επιδότησης

(126) Tο ποσό της επιδότησης υπολογίστηκε με βάση τη διαφορά μεταξύ του φόρου εισοδήματος για την περίοδο έρευνας της επανεξέτασης ανάλογα με το εάν εφαρμόσθηκαν ή όχι οι διατάξεις του τμήματος 35(2AB) του νόμου για τον φόρο εισοδήματος. Το εν λόγω ποσό της επιδότησης (αριθμητής) κατανεμήθηκε στον συνολικό κύκλο εργασιών κατά την περίοδο έρευνας επανεξέτασης (παρονομαστής), σύμφωνα με το άρθρο 7 παράγραφος (2) του βασικού κανονισμού, διότι η εν λόγω επιδότηση αφορά όλες τις πωλήσεις, εγχώριες και εξαγωγικές, και χορηγήθηκε ανεξάρτητα από τις ποσότητες, που παρήχθησαν, εξήχθησαν ή μεταφέρθηκαν. Κατ΄ αυτό τον τρόπο διαπιστώθηκε περιθώριο επιδότησης 1,5% για μία εταιρεία που απεκόμισε οφέλη στο πλαίσιο του ITIRAD.

III. Περιφερειακά καθεστώτα

1. Καθεστώτα βιομηχανικών κινήτρων (‘IIS’) των δημοσίων αρχών του Γκουτζαράτ και του Πουντζάμπ

(127) Οι πολιτείες Γκουτζαράτ και Πουντζάμπ χορηγούν σε επιλέξιμες βιομηχανικές επιχειρήσεις κίνητρα υπό μορφή απαλλαγής και/ή αναβολής της καταβολής του φόρου επί των πωλήσεων ή των αγορών για να ενθαρρύνουν τη βιομηχανική ανάπτυξη των περιοχών τους που παρουσιάζουν καθυστέρηση στον οικονομικό τομέα. Δεδομένου ότι αυτά τα καθεστώτα είναι σχεδόν ταυτόσημα, εξετάζονται από κοινού.

(a) Νομική βάση

(128) Η λεπτομερής περιγραφή αυτών των καθεστώτων που εφαρμόζουν οι δημόσιες αρχές του Γκουτζαράτ (‘ΔΑΓ’) και οι δημόσιες αρχές του Πουντζάμπ (‘ΔΑΠ’) περιέχεται στο ψήφισμα ΔΑΓ αριθ. INC-1090-1023-(2)-I(GR αριθ. 2) της 16ης Οκτωβρίου 1990 και στο ψήφισμα ΔΑΠ αριθ. 15/43/96-5IB/2238 της 20ης Μαρτίου 1996 αντίστοιχα.

(β) Επιλεξιμότητα

(129) Οι εταιρείες που δημιουργούν νέα βιομηχανική μονάδα ή προβαίνουν σε ευρεία επέκταση ήδη υπάρχουσας εγκατάστασης σε περιοχές με καθυστέρηση στην οικονομική ανάπτυξη μπορούν να αποκομίσουν οφέλη στο πλαίσιο αυτών των καθεστώτων. Εντούτοις, υπάρχουν πλήρεις κατάλογοι κλάδων παραγωγής που δεν έχουν δικαίωμα να χρησιμοποιήσουν αυτά τα καθεστώτα, και συνεπώς οι κατάλογοι αυτοί εμποδίζουν εταιρείες ορισμένων τομέων δραστηριοτήτων να αποκομίσουν οφέλη από τα κίνητρα που παρέχει το καθεστώς.

(γ) Πρακτική εφαρμογή

(130) Στο πλαίσιο αυτών των καθεστώτων, οι εταιρείες πρέπει να επενδύσουν σε περιοχές με οικονομική καθυστέρηση, Οι εν λόγω περιοχές, που αντιπροσωπεύουν ορισμένες εδαφικές ενότητες στις δύο Πολιτείες κατατάσσονται ανάλογα με την οικονομική τους ανάπτυξη σε διαφορετικές κατηγορίες, ενώ συγχρόνως είναι περιοχές που έχουν αποκλεισθεί από την καθεστώτων παροχής κινήτρων. Τα κύρια κριτήρια για τον υπολογισμό του ποσού των κινήτρων είναι το μέγεθος της επένδυσης και η περιοχή στην οποία έχει εγκατασταθεί ή θα εγκατασταθεί η επιχείρηση.

(131) Κίνητρα μπορούν να χορηγηθούν ανά πάσα στιγμή δεδομένου ότι δεν έχει καθοριστεί καμία προθεσμία για την υποβολή των αιτήσεων ή την τήρηση των ποσοτικών κριτηρίων.

(δ) Σχόλια μετά την κοινολόγηση

(132) Μετά την κοινολόγηση, δύο εξαγωγείς, που απεκόμισαν οφέλη στο πλαίσιο του καθεστώτος IIS, υπέβαλαν παρατηρήσεις ότι (i) το IIS δεν αποτελεί εξαγωγική επιδότηση, (ii) αποτελεί μόνο αντιστάθμισμα για έκτακτα έξοδα λόγω έλλειψης